Соvid-19 – коронавирус пандемияси инсониятга ўзлигини англатган синов — KUKALDOSH.UZ\n01.04.2020 / - Мақолалар\nСоvid-19 – коронавирус пандемияси инсониятга ўзлигини англатган синов\nАлҳамдулиллаҳи роббил аламийн, вал ақибату лил муттақийн, вас солату вас саламу ала росулиҳи Муҳаммадин ва ала алиҳи ва соҳбиҳи ажмаиъйн!\nИслом таълимотида сиҳат саломатликнинг улуғ неъмат эканлиги ва унинг қадрига етиш лозимлиги алоҳида таъкидланган. Ер юзидаги жамики мавжудот учун сиҳат саломатликнинг ўрни муҳим. Жумладан, инсонлар саодатли ҳаёт кечириш ва кўзлаган мақсадларини амалга оширмоқлиги учун бу неъматнинг аҳамияти катта. Акс ҳолда ҳаёт мазмуни йўқолади ва дунёнинг ҳеч қандай лаззати ва жозибаси татимайди. Шунинг учун ҳам Расулуллоҳ соллаллоҳу алайҳи васаллам инсонлар ғанимат билишлари лозим бўлган неъматлар сирасида сиҳат саломатликни зикр қилиб ўтганлар. Имом Байҳақий ва Имом Ҳоким қилган ривоятда Расулуллоҳ саллаллоҳу алайҳи ва саллам шундай марҳамат қилдилар:\nإِغْتَنِمْ خمَسًا قَبْلَ خَمْسٍ: شَبَابَكَ قَبْلَ هَرَمِكَ وَصِحَّتَكَ قَبْلَ سَقَمِكَ وَغِنَاكَ قَبْلَ فَقْرِكَ وَفَرَاغَكَ قَبْلَ شُغْلِكَ وَحَيَاتَكَ قَبْلَ مَوْتِكَ\n(رواه البيهقي والحاكم)\n“Беш нарсани беш нарсадан аввал ғанимат бил: кексалигингдан аввал ёшлигингни, бетоблигингдан аввал саломатлигингни, фақирлигингдан аввал бойлигингни, бир ишга машғул бўлиб қолишингдан аввал бўш вақтингни ва ўлиминг келмасидан аввал ҳаётлик вақтингни”.\nСаломатлик улкан неъмат бўлгани боис бутун дунёда одамлар соғликларини муҳофаза қилиш йўлида катта саъй-ҳаракатлар қилиб, кўп маблағлар сарфлашади. Баъзи инсонлар эса, касал бўлмасдан туриб уни олдини олиш чораларини кўришади. Бу эса касал бўлиб кўп маблағ сарф қилгандан кўра самарали ва яхшироқдир.\nМаълумки ислом дини, аввал бошидан токи охиригача инсониятга фақат ва фақат яхшилик келтиради. Чунки бизни йўқдан бор қилган Зот, инсонга нима фойдалигу, нималар зарарли экани ҳақида бизларни огоҳ этган! Шунинг учун ҳам ислом дини, барча замон ва маконларга салоҳиятли бўлган илоҳий таълимотдир. Аллоҳ таоло шундай дейди:\n“Яратган зот билмасмиди? У сирларни билувчи ва баридан хабардордир!”\nАллоҳ таоло, инсонга имтиҳон майдони қилган бу дунёда бошқа синовлар қатори турли хасталикларни ҳам яратган. Бандаларига тўғри йўлни кўрсатиб, уларни ризқлантирган Зот, улар касал бўлганларида шифо бергувчи ҳам Унинг Ўзидир. Бу ҳақда Қуръони каримда шундай марҳамат қилинади:\n“У мени яратган, мени ҳидоят қиладиган ҳам Ўзидир. Мени едириб-ичирадиган ҳам Ўзидир. Беморлигимда шифо берадиган ҳам Ўзидир”.\nОяти каримада яратиш сифатини Аллоҳ таолога нисбат берилмоқда. Дарҳақиқат, коинотдаги барча махлуқотларни Аллоҳ таоло яратган. Кеча ва кундуз, йил фаслларининг алмашиниши, аъзоларимизнинг бир бирига мутаносиблиги, буларнинг барча-барчаси, ёлғиз яратувчи томонидан эканига далолат қилади.\n79-оятда эса, ризқни Аллоҳ таолога нисбат берилмоқда. Маълумки, осмон билан ер орасида, денгиз билан ер остида қанча қанча миллиардлаб жонзотлар бор. Кеча оқшом мана шу миллиардлаб жонзодларнинг барчаси: “Эртага нима еймиз?” демасдан хотиржам уйқуга кетганлар. Мана бугун янги тонг отди! Улар худди кечагидек кунларини давом эттиришмоқда. Уларнинг инсонларга ўхшаб егулик маҳсулотларни ғамлаб қўядиган музлатгичлари ҳам, сандиқда пуллари ҳам ёки овқат сотиб оладиган дўконлари ҳам йўқ. Шундай бўлсада, улар хотиржам уйқуга кетишмоқда, акс ҳолда улар ухламас эдилар. Аммо уларда асосий нарса бор, у ҳам бўлса Аллоҳ таолонинг ризқига қаноат ва хотиржамликдир.\nШу ўринда айтиб ўтишимиз лозимки, барчамиз биладиган ва имон келтирган “ризқ ҳам, яхшилик ҳам, ёмонлик ҳам, Аллоҳдан”, деган ақидамизга қай даражада мустаҳкам ёки заиф эканимиз шу кеча-ю, кундузда билиниб қолди. Дунёнинг барча давлатларида тарқаган СОVID-19—Коронавирус пандемияси муносабати билан диёримизда корантин ҳолати эълон қилиниши баробарида, баъзи юртдошларимиз ўзларини бироз йўқотиб қўйдилар. Ҳукумат томонидан қанчалар огоҳлантирилмасин, ўзаро ёрдам, ҳамжиҳатликка чақирилмасин, ватандошларимиздан баъзилари озиқ-овқат ва йўл кира нархларини оширишга ҳаракат қилишди. Зиёда озиқ-овқат захиралари уйларимизни тўлдирди, талаба фарзандларимиз уйига қайтиш учун кўчада бир муддат сарғайиб туришди. Гарчи бу “баъзи”лар жуда камчиликни ташкил қилсада, асрлар давомида Ислом оламига буюк зотларни етиштириб берган шу халқ учун, бу орият масаласидир.\nМазкур мақолада буни эсламасдан ўтиб кетиш мумкин эди. Лекин “танқид—келажак меваси”, деган тамойилдан келиб чиқиб, буни эсладик. Шоят, бу каби “бошга иш тушганда, ундан фойдаланиб қолиш” иллатига, қалбимизда тамомила ўрин қолмасин!\nАлҳамдулиллаҳ! Буларга барҳам берилди. Ҳукуматимиз ва олийжаноб-ҳимматли юртдошларимиз, қўлларидан келгунича ўзгаларга ёрдам қўлини чўздилар. Талабалар ҳам уйларига соғ-саломат етказилди, озиқ-овқат васвасасига ҳам барҳам берилди. Ватанимиз муъмин-мусулмонлари томонидан Қуръон Карим хатми, Саҳиҳ Бухорий хатми, истиғфор, саловат, қурбонлик каби хайрли ишлар ҳанузгача давом этмоқда. Ўзбекистон мусулмонлари идораси томонидан ташаббус билан чиқилгани жума кунида барча вилоят, туман ва зиёратгоҳларда қурбонликлар қилиниб, ўқилган хатми Қуръон, хатми Саҳиҳ Бухорий ва саловатлар, ўтганларимиз ҳаққига бағишланиб, бутун дунёга синов ўлароқ келган бу касалликни даф этишини сўраб Аллоҳ таолога дуолар қилинди. Айнан ўша дуолар қилинган жума кунида, осмондан Аллоҳ таолонинг майин раҳмат ёмғирлари ёғди. Бунда барчамиз учун дуоларимизни қабул бўлганлиги хушхабари бордир иншааллоҳ.\nЗеро, бошга бирор мусийбат тушганда, хайрли амаллар қилиниб, уларнинг барокатидан ўша мусийбатни аришлиги умид қилиниши, динимиз таълимотларида келган. Пайғамбаримиз саллаллоҳу алайҳи ва саллам ҳам мушкилотлар бўлганида, Аллоҳга ибодатлар қилиб дуо қилар ва саҳобаларга ҳам шуни тавсия қилардилар. Биз ҳам ожиз ҳолимизда, бу қилинган ожизона дуоларимизни Буюк Парвардигоримиз қабул қилишидан жуда ҳам қаттиқ умидвормиз ва бу ҳақда гўзал гумондамиз! Чунки, яхши гумонда бўлиш, мўминга хос. Имом Бухорий ва Имом Муслим келтирган саҳиҳ ҳадиси қудсийда бу ҳақда шундай дейилади:\nأنا عند ظن عبدي بي .\n“Мен бандамнинг Мен ҳақимдаги гумонидаман”. \nСОVID-19—Коронавирус пандемияси бугун жисмоний ва иқтисодий жиҳатдан бутун дунё халқларини ташвишга солиб турган энг катта муаммо десак муболаға бўлмайди. Лекин, мусулмон киши яхши биладики, бу ҳам Аллоҳ таолонинг бандаларга бир синовидир. Эътибор қилинса, бу барча инсонларни қанчалик тараққиётга эришмасин, ўзларини қанчалик кучли деб билмасин, Аллоҳ таолонинг заррадан ҳам кичик бир вирус ўлароқ яратган бир махлуқи олдида қанчалар заиф эканини исботлаб қўйди. Бу нарса эса, Аллоҳ таоло бизга бергани, қанча-қанча улкан неъматларга ношукр эканимизни ва уларнинг қадрига етишимиз лозимлини англатди.\nБу синов, биз инсонлар, ўзганинг ҳаққини порахўрлик билан бўлсин ёки тарозудан уриш ёхуд зўравонлик билан бўлсин бир биримизга зулм қилаётганимиз, бизга кўплаб покиза емакларни ҳалол қилиб берилган бўлсада, Яратган қўйган чегарани бузиб, ҳаром-ҳариш нарсаларни истемол қилаётганимиз, покиза ҳаёт тарзини муҳайё қилиб қўйган бўлсада, фисқ-фужур амалларга ўтганимиз ва қолаверса ҳаёт аталмиш босиб ўтган йўлимизни тўғри давом эттиришимиз учун ортга бир назар солиб, қилган ишларимиз оқибати ҳақида тафаккур қилишга мажбур қилди.\nМаълумотларга қараганда СОVID-19—Коронавирус пандемияси сабабли кўчалардаги тартибсизликлар камайгани ва тозалик даражаси ортиб, ота-оналар кўпроқ оила-аъзолар билан бирга бўлаётгани, фарзандларнинг ҳолидан яқиндан бохабар бўлиши айтиб ўтилмоқда. Албатта, биз бу синовлар ортидан яхшиликлар келишига умид қиламиз. Зеро, Аллоҳ таоло Ўзининг китобида шундай деган:\n“Ёқтирмаган нарсангизда сизларга яхшилик бўлиши мумкин, ёқтирган нарсангизда эсасизларга ёмонлик бўлиши мумкин. Аллоҳ билганини сизлар билмайсизлар”.\nАллоҳ таоло бизларга ота-онамизданда меҳрибон ва раҳмлидир. Шундай экан билишимиз лозимки, инсониятнинг бахт-саодати Унинг буйруқларига мувофиқ яшашда ва унинг бахтсизлиги Унинг қайтариқларидан қайтмасликдадир. Тарихга назар солинса, қанча-қанча офат, бало, касаллик ва кўнгилсизликлар Аллоҳ таолонинг амрига қарши чиқиш натижасида рўй берганига гувоҳ бўламиз. Шундай экан ҳар бир кунимиз ва ҳар бир амалимизда, Унга мувофиқ ҳаёт кечиришимиз, ортимиздан фақат ва фақат яхши из қолдиришимиз лозим бўлади.\nБарчамизга маълумки СОVID-19—Коронавирус пандемияси бу бир давлат ёки бир элат вакилларига эмас, балки бутун инсоният бошига мусийбат бўлиб келди. Бутун дунё аҳолиси ундан қутулиш чораларини кўрмоқда. Биз оддий аҳолидан эса, бор йўғи уйимизда, оиламиз билан биргаликда чиқмасдан ўтириш талаб қилинмоқда холос.\nЮқорида айтиб ўтганимиздек киши, вабо тарқалган вақтда шариатимиз кўрсатмасига амал қилиб, Аллоҳнинг тақдиридан рози бўлган ҳолда савоб умидида уйида ўтирса, гарчи ўша вабо сабабли вафот қилмасада шаҳиднинг ажр-савобига эга бўлади. Имом Аҳмад келтирган ривоятда Пайғамбаримиз саллаллоҳу алайҳи ва саллам шундай марҳамат қилганлар:\nلَيسَ مِنْ رَجُلٍ يَقَعُ الطَّاعُونُ، فَيَمْكُث فِي بَيتِهِ صَابِرًا مُحْتَسِبًا يَعْلَمُ أَنَّهُ لَا يُصِيبُه إلَّا مَا كَتَبَ اللهُ لَهُ؛ إلِّا كَانَ لَهُ مِثْلُ أَجْرِ الشَّهِيدِ\n“Вабо келган вақтда, Аллоҳ унга ёзганидан бошқаси бўлмаслигини билган ҳолда савоб умидида уйида ўтирган кимсага шаҳиднинг ажри бўлади”.\nАксинча шариъат ва жамият қоидаларини менсимасдан ўзи ва ўзгаларни хатарга солиш, ўзини ҳалокатга ташлаш билан баробардир. Имом Термизий келтирган ривоятда Пайғамбаримиз саллаллоҳу алайҳи ва саллам:\nلَا يَنْبَغِي لِلْمُؤْمِنِ أَنْ يُذِلَّ نَفْسَهُ، قَالُوا: وَكَيْفَ يُذِلُّ نَفْسَهُ؟ قَالَ: يَتَعَرَّضُ مِنَ الْبَلاَءِ لِمَا لاَ يُطِيقُ\n“Муъмин киши ўзини хорлаши дуруст эмас”, дедилар. “Ўзини қандай хорлайди?”, дейишди. “Тоқати етмайдиган балога ўзини рўбарў қилади”, дедилар.\nҲақиқатдан ҳам касални даволатгандан кўра, касалликни келтириб чиқарадиган нарсалардан узоқ бўлиш енгил ва яхшироқдир. Халқимизда: “Касални даволагандан кўра унинг олдини олган яхшироқ” деган ҳикмат бор. Бу касалликни олдини олишнинг энг самарали йўли—уйда қолишдир. Чунки, ҳозирда бу касалликка қарши барча бирдек курашмаса, Аллоҳ асрасин буни оқибати жуда ёмон бўлиши мумкин. Вабо, чегара билмас касаллик экани тарих китобларида ҳам сақланиб қолган.\nИбн Жавзий раҳимаҳуллоҳ “Миръот”да тўрт юз қирқ тўққизинчи йилдаги ҳодисаларни ёритар экан, шундай дейди: “Жумодул охир ойининг охирларида менга Бухородан мактуб келди. Унда шундай дейилганди: “Биз тарафларда мисли кўрилмаган даҳшатли ўлат тарқалди. Бир куннинг ўзида шаҳарни 80 минг нафар одам ташлаб чиқиб кетди. Самарқандда касаллик шу даражада авж олиб кенг тарқадики, ҳар куни олти мингдан зиёд одамнинг ёстиғи қуриб борди. Тирикларнинг асосий қиладиган иши кечаси ҳам кундузи ҳам фақат ўлик ювиш, кафанлаш ва дафн этиш бўлиб қолди”.\n“..Шаҳар аҳолиси ўта ночор аҳволга тушиб қолди. Одамлар ўлат олдида мутлақ ожиз эдилар. На бирор табиб ва на бирор руқячи бу дардни даволай олмади. Фақат ва фақат Аллоҳдан нажот кутишдан бошқа чора қолмади. Ўлатдан қутулиш учун мутасаддилар тарафдан кўчага чиқиш қатъий тақиқланди. Икки мингдан ортиқ ҳовлининг дарвозалари ичида одамлари билан ташқаридан дамбалаб ташланди. Азим шаҳар кўчалари худди арвоҳ шаҳридек ҳувиллаб қолди. Халқ ўлатдан халос бўлиш учун ёппасига Аллоҳга ёлбориб тавба қила бошлади”\n“…Ўлат дастлаб Туркистондан бошланди. Кейин Қашғарга, ундан Фарғонага ундан эса Самарқандга ўтди. Балхга эса бир неча нафар одам Бухородан сафар қилиб Балхликлар орасида тарқалишига сабаб бўлди. Вабодан ўлганларнинг умумий сони ҳисоблаб чиқилганда уларнинг адади бир миллион олти юз эллик минг нафардан ошиб кетди”. (Иқтибос тугади).\nБу мўъжазгина мақола, СОVID-19—Коронавирус пандемияси ҳақида айтмоқчи бўлган сўзларимизни барчасини қамраб олмасада, ҳеч бўлмаса ўз уйимизда савоб умидида ўтиришимизга ва ўзгаларга зарар етказмаслигимизга сабаб бўлса ажаб эмас. Зеро мақсадимиз ҳам, ўзлигимизни англаш ва касалликка қарши бирга курашишдир. Мақола охирида Пайғамбаримиз саллаллоҳу алайҳи ва салламнинг муборак ҳадиси шарифларини хулоса ўрнида келтирмоқчиман:\nوَعَن أبي سعيد الْخُدْرِيّ رَضِيَ اللَّهُ عَنْه أَن النَّبِي صَلَّى اللَّهُ عَلَيْهِ وَسَلَّم َ قَالَ لَا ضَرَرَ وَلَا ضِرَارَ، مَنْ ضَارَّ ضَارَّهُ اللَّهُ، وَمَنْ شَاقَّ شَاقَّ اللَّهُ عَلَيْهِ\nАбу Саид Худрий розияллоҳу анҳу, Наби саллаллоҳу алайҳи ва салламдан ривоят қилиб дедилар: “(Исломда) Зарар бериш ҳам, зарар кўриш ҳам йўқ. Кимки зарар берса, Аллоҳ унга ҳам зарар беради. Кимки машаққатга солса, Аллоҳ ҳам уни машаққатга солади”.\nАллоҳ таоло бизларни Ўзининг ҳидоятидан адаштирмасин ва бошимизга тушиб турган бу касалликни кўтарсин ҳамда Ўзи муқаддас китобида айтганидек машаққатдан кейин келадиган енгиллик-яхшилиги билан барчаларимизни сийласин! Ва охиру даъвана анилҳамдулиллаҳи роббил аламийн!\n Имом Байҳақий ва Имом Ҳоким ривояти.\nМулк сураси 14-оят мазмуни. Шайх Усмонхон Темурхон Самарқандий. Тафсири ирфон. Шарқ. Тошкент. 2019 йил. Б.201.\nШуаро сураси 78-80-оятлар мазмуни. Шайх Усмонхон Темурхон Самарқандий. Тафсири ирфон. Шарқ. Тошкент. 2019 йил. Б. 40-41.\n Имом Бухорий ва Имом Муслим ривояти. Саҳиҳ ҳадис.\n Бақара сураси 216 оят мазмуни. Шайх Усмонхон Темурхон Самарқандий. Тафсири ирфон. Шарқ. Тошкент. 2019 йил. Б.206.\n Ҳоким ривояти. Саҳиҳ ҳадис.\n“Саҳобаларнинг фазли борасида юз оят” туркумидан 20-оят\nСуҳайб Румий розияллоҳу анҳу (2-қисм)


14:47 / 18.04.2017\nРеспублика Гидрометеорология марказининг хабар беришича, 19 апрель куни Тошкентда ҳаво ўзгариб туради, кечаси ва эрталаб ёмғир ёғиб, момақалдироқ бўлиши мумкин. Кундузи ёғингарчилик бўлмайди. Шарқдан секундига 5-10 метр тезликда шамол эсади. Кечаси 10-12, кундузи 23-25 даража иссиқ бўлади.\nВидео: Кучли ёмғир сабаб Тошкент кўчаларини сув босди\nМаккада шаррос ёмғир ноодатий тошқинларни келтириб чиқарди


Тошкентга “Спутник V” вакцинасининг яна 50 минг дозаси келтирилди - 27.04.2021, Sputnik Ўзбекистон\nРоссиянинг Ўзбекистондаги элчихонаси хабарига кўра, 28 апрелдан республикада аҳолини “Спутник V” билан эмлаш бошланади. 27.04.2021, Sputnik Ўзбекистон\nТОШКЕНТ, 27 апр — Sputnik. Бугун, 27 апрель куни, Тошкент шаҳрига Россиянинг коронавирусга қарши “Спутник V” вакцинаси иккинчи компонентининг 50 минг дозаси келтирилди. Бу ҳақда Россиянинг Ўзбекистондаги элчихонаси хабар қилди.Хабарда ёзилишича, 28 апрелдан республикада аҳолини “Спутник V” вакцинасининг биринчи компоненти билан эмлаш бошланади. “Умид қиламизки, бу Ўзбекистонга эпидемияни тезроқ енгишига, карантин чекловларини бекор қилишига ва одатий ҳаётга қайтишига ёрдам беради”, - дейилган элчихона хабарида.Эслатиб ўтамиз, 23 апрель куни Ўзбекистонга "Спутник V" вакцинасининг дастлабки партияси олиб келинган эди. Ўзбекистон Россиядан 1 млн доза вакцина харид қилишни режалаштирган. Бу билан 500 минг нафар аҳолини тўлиқ эмлаш кўзда тутилган.\n10:56 27.04.2021 (янгиланди: 11:00 27.04.2021)\nРоссиянинг Ўзбекистондаги элчихонаси хабарига кўра, 28 апрелдан республикада аҳолини “Спутник V” билан эмлаш бошланади.\nТОШКЕНТ, 27 апр — Sputnik. Бугун, 27 апрель куни, Тошкент шаҳрига Россиянинг коронавирусга қарши “Спутник V” вакцинаси иккинчи компонентининг 50 минг дозаси келтирилди. Бу ҳақда Россиянинг Ўзбекистондаги элчихонаси хабар қилди.\nХабарда ёзилишича, 28 апрелдан республикада аҳолини “Спутник V” вакцинасининг биринчи компоненти билан эмлаш бошланади.\nЎзбекистонга "Спутник V" вакцинасининг дастлабки партияси олиб келинди\n23 Апрел, 09:27\n“Умид қиламизки, бу Ўзбекистонга эпидемияни тезроқ енгишига, карантин чекловларини бекор қилишига ва одатий ҳаётга қайтишига ёрдам беради”, - дейилган элчихона хабарида.\nЭслатиб ўтамиз, 23 апрель куни Ўзбекистонга "Спутник V" вакцинасининг дастлабки партияси олиб келинган эди. Ўзбекистон Россиядан 1 млн доза вакцина харид қилишни режалаштирган. Бу билан 500 минг нафар аҳолини тўлиқ эмлаш кўзда тутилган.


Молия вазирлигига йўлланган мурожаатларнинг 60 фоизи пенсия миқдори камлиги ҳақида бўлган\n08:28 / 03.05.2019\nПенсия таъминоти аҳоли учун энг муҳим соҳаларнинг биридир. Бунга Молия вазирлигига республика бўйича келиб тушган мурожаатларнинг аксарият қисми тегишли эканлигидан ҳам гувоҳ бўлиш мумкин, деб хабар бермоқда Пенсия жамғармаси матбуот хизмати.\nҚайд этилишича, Пенсия жамғармасига жорий йилнинг январ-март ойлари давомида жами 9 312 та мурожаатлар қабул қилинди. Шундан: 953 таси Ижро этувчи аппарати, 4 014 таси ҳудудий бошқармалар, 4 341 таси туман (шаҳар) бўлимларига келиб тушган. Уларнинг 1 866 таси ёзма, 3 673 таси оғзаки ва 3 773 таси электрон шаклларда.\nКелиб тушган мурожаатларнинг 5 546 таси (ёки 60%) пенсия миқдори камлиги, уни ошириб бериш масаласида мурожаат қилган. Ундан ташқари:\n• пенсия (нафақа) тайинлаш масаласида 1 104 та (12%),\n• пенсия тайинлашда иш стажи ҳисобга олинмаганлиги масаласида 806 та (9%),\n• имтиёзли пенсия тайинлаш масаласида 390 та (4%),\n• пенсия ва нафақалар тўлови масаласида 478 та (5%) мурожаатлар ва бошқа масалаларга оид мурожаатлар 802 та (8%) келиб тушган.\nНатижада, мурожаатларнинг 9 165 таси бўйича тегишли тушунтиришлар берилди, 72 таси бўйича чоралар кўрилди, кўрмасдан қолдирилган ҳамда аноним деб топилган мурожаатлар 32 тани ташкил қилди, 43 таси кўриб чиқилмоқда. Пенсия жамғармаси «Ишонч телефони» 11-40 (Call-center) йўлга қўйилиши натижасида Жисмоний ва юридик шахсларнинг мурожаатларини тезкорлик билан қабул қилиш имконини берди. Натижада 2019 йил 3 ой давомида Call-center орқали 216 нафардан ортиқ фуқароларнинг мурожаатларига жавоб берилган.\nЖамғармага ҳамда унинг ҳудудий бошқармаларига келиб тушган мурожаатларни ўрганиб чиқиш ҳамда уларни чуқур таҳлил қилиш асосида, пенсия таъминоти тизимида фуқаролар учун қулай шарт-шароит яратиш, мавжуд нуқсонларни бартараф этиш бўйича қонунчилик нормаларига тегишли ўзгартиришлар киритилмоқда, дейилади хабарда.\n14:27 / 22.02.2020\nПенсия ёшини ошириш режалаштирилмаяпти - Жамшид Қўчқоров


Бош сахифа - Диққтатга сазовор жойлар - Бухоронинг диққатга сазавор жойлари - Моғаки Аттор масжиди\nУни қайта қуришни ташкил қилган Искандархон (1561-1583) ва Абдуллахон II (1583-1598) ҳукмронлигининг дастлабки йилларида Самарқанд ҳокими бўлган. 1583-йилда Абдуллахон билан оралари бузилган, Абдуллахон Андижонда исён кўтарган Исфандиёр султонга қарши қўшин тортганда Исфандиёр султон унга қўшилишдан бош тортган. Дўстум султон (Тошкент ҳокими), Исфандиёр султон (Андижон ҳокими) ва Ўзбекхон (Ҳисор ҳокими) билан Абдуллахонга қарши иттифоқ тузиб Исфандиёр султон бошлиқ қўшин Бухоро атрофини талон-тарож қилган. Исфандиёр 1586-йил 16-августда фитначилар томонидан ўлдирилган. Абдуллахон ўзбек давлатчилиги тизимидаги Бухоро хонлигининг шайбонийлар сулоласидан чиққан энг йирик ҳукмдори (1583-1598), давлат арбоби, саркарда, илм-фан, маърифат, маданият ҳомийси. Бобоси Жонибек султон Кармана ва Миёнқол ҳокими бўлган. Отаси Искандар султон ўғли туғилган пайтда Офаринкентни, кейинчалик, афтидан ака-укаларидан бири вафот этгач, Карманани бошқарган. Абдуллахон II Шайбонийхон вафотидан кейин парчаланиб кетган мамлакат ҳудудини қайта бирлаштириш, марказий давлат ҳокимиятини мустаҳкамлаш учун ёшлик чоғидан қаттиқ кураш олиб борган. Абдуллахон II ҳукмронлиги даврида Бухорода илм-фан, санъат, шаҳарсозлик, адабиёт ва шу каби соҳалар гуллаб-яшнади.\nМеъморий обиданинг асосий қисми ва сўнгги ҳолатдаги кўриниши ўрта асрларнинг сўнгги даврида, ХВИ асрда бунёд этилган.\nМеъморий обиданинг қурилишида хом ва пишган ғишт, ёғоч, лой, махсус “қир” қотишмаси, тош, ганж ва шунга ўхшаш ашёлардан кенг фойдаланилган. Меъморий обиданинг дизайни: Қадимий 4 устунли Моҳ масжиди (IX аср) ўрнида XII асрда эски лойиҳа асосида қайта қурилган (1934-йилда археологик тадқиқотлар асосида аниқланган). XIV асрда таъмирланган, XV асрда пештоқининг юқори қисми бузилган. Шайбоний Абдулазизхон даврида (1541-1542-йиллар) бинонинг юқори қисми, гумбазлари қайта қурилган. Масжид тарҳи (13,35×17,6 м) содда ечимга эга, ичкариси 6 устунли, 12 гумбазли, ўрта гумбази баландроқ бўлиб, унинг асосидаги дарчалар орқали бино ичига ёруғлик тушади. Шарқий қисмини кенг пиллапояли зина эгаллаган. Бош тарзидаги пештоқ ғайриодатий равишда бинонинг ён томонида жойлашган. Кейинчалик шарқий қисми қайта қурилган. Пештоқининг кўринишида ёйсимон чуқур равоқ ва ундаги ўзига хос безаклар муҳим ўрин тутади. Ганж ва майда ғишт бўлакчаларидан безатилган пештоқ ҳашами ғоятда нафис ва юксак бадиий дид билан бажарилган. Намоён ўлчамларига мутаносиб равишда мураккаб бўртма нақшлар ишланган. Устун гўшалари ўйма нақшлар билан, боғчаси вазасимон шаклда кўкаламзорлаштирилган.\nМеъморий обида Шарқ меъморчилиги анъаналарини ўзида мужассамлаштирган, “Чор” услубида бунёд этилган.\nВобкент минораси Улуғбек мадрасаси


Бозатаў районында биринши мәрте гидропоника усылында от-жем жетистирилмекте » Informaсiyalɩq portal\nБозатаў районында биринши мәрте гидропоника усылында от-жем жетистирилмекте\nҚарақалпақстанда жаңадан шɵлкемлестирилген Бозатаў районында «Бозатаў жайлаўы» ислеп шығарыў кооперативи тәрепинен гидропоника усылында қарамаллар ушын азықлық жем жетистириў тәжирийбеси ɵткерилмекте. Бунда азықлық от-жемлер топырақсыз, арнаўлы үскенеленген шараятта суўда еритилген элементлер жәрдеминде жетистириледи.\nГидропоника усылында жетистирилген от-жемлердиң пайдасы оғада зор екен дейди, – «Бозатаў жайлаўы» ислеп шығарыў кооперативиниң баслығы Бектилеў Абылов. – Ҳәзирги ўақытта 500 кг сыйымлылықты қабыл ете алатуғын көпяруслы гидропоника үскенесинде бийдай жетистирип атырмыз. 1 кг бийдай бир ҳәпте ишинде 5 кг нан 7 кг ға шекем салмақ берип атыр. Биз ҳәзир күниге 50-60 кг бийдайды алып малларға берип атырмыз, маллардың сүт бериўи 20-25 процентке кɵбейди. Өйткени, гидропоникада ɵсирилген бийдай қосымша витаминлер менен тойынады. Биз ҳәр күни алынған бийдайдың орнына және сол муғдардағы бийдайды егемиз. Яғный, күнине 50-60 кг бийдай егип атырмыз. 1 ҳәптеден кейин бул бийдай 1 қарысқа шекем ɵседи ҳәм 250-300 кг килограммға шекем салмақ басады. Кейин оны малларға беремиз.\nГидропоникада ɵсимлик ушын керекли болған барлық факторлар, атап айтқанда, ҳаўаның температурасы, ығаллығы, ыссылық, жақтылық, карбонат ангидрид, таза суў, макро ҳәм микро азықлық элементер менен тәмийинлеў жасалма жол менен әмелге асырылады. Нәтийжеде ɵсимликлерде фотосинтез процеси жеделлеседи ҳәм кɵплеген органикалық элементлер жыйналып, тез пәт бенен ɵсип-раўажланыўы ҳәм мол ɵним бериўи тәмийинленеди. Бул усылда 1 кг бийдай 5 кг бийдайдиң күшине ийе болып қосымша витаминлерге тойынады ҳәм сүт ɵнимин алыўда оғада пайдалы.\nҚарақалпақстанда күнине 500 кг гидропоникалық жасыл от-жем таярлайтуғын үскенелер еки орында – Бозатаў районындағы усы «Бозатаў жайлаўы» кооперативинде және Мойнақ районындағы «Әжинияз жайлаў» кооперативинде қурылған. Бул үскенелер Өзбекстан Республикасы Ҳүкимети, Бирлескен Миллетлер Шɵлкеминиң раўажланыў Бағдарламасы ҳәм Бейимлесиў қорының «Өзбекстанның қурғақшылық аймақларында жайласқан фермер ҳәм дийқан хожалықларының турақлылығын тәмийинлеў» биргеликтеги жойбары шеңберинде әмелге асырылған.\nБул үскенелердиң ҳәр биринде күнине 500 кг от-жем жетистириў менен 150 гектар суўғарылатуғын майданда жетистирилетуғын от-жем егинлериниң орнын ийелеп, буннан 1 миллион 50 мың куб метр суўғарыў суўын тежеп, суўға кететуғын 4 млн 446 мың сум қәрежетти үнемлеўге болады.\nСондай-ақ, 15 мың литр жанылғы-майлаў материалларын тежеп, 120 млн сум қәрежетти үнемлеўге болады. Буннан басқа да, 1 млн 700 мың сумнан аслам қәрежетти қурайтуғын 32,5 тонна СО2 шығындыларын және ис ҳакы қәрежетлерин де үнемлеўге болады, – дейди жойбар қәнигеси Азат Тилеўмуратов. – Бул көпяруслы үскене шарўа маллары, қусшылық ҳәм балықшылық хожалықларында азықлық затлардың баҳасын кемейтиў ушын зәрүр болған кем үнемлеўши энергия жумсалыўына ийе болған жасыл био-жемлердиң максимал ɵнимдарлығын есапқа алған ҳалда жойбарластырылған ҳәм ислеп шығарылған.\nМине усындай гидропоника үскенесиниң және алтаўы шарўашылық пенен шуғылланыўша шаңарақларға да берилген. Ол үскенелерде күнине 40, 80, 120 кг жасыл от-жем таярлаў мүмкин.\nБул үскенелер шыдамлы материаллардан таярланған болып, оларадың жарамлылық мүддети ең кеминде 15 жылды қурайды.\nЖасыл гидропоника от-жемниң нәтийжелилиги:\n– Жасыл гидропоникалық от-жемнен пайдаланыў азықлық затларға жумсалатуғын қәрежетлерди ҳайўанлардың рационы ҳәм түрине қарап 30 дан 50 процентке шекем үнемлеўге имканият жаратады;\n– Гидропоникалық жасыл от-жемниң сиңиўи 95 процентти қурайды;\n– Тийкарғы азықлық элементлерине 30-50 процент гидропоникалық жасыл от-жем қосылады, бул тийкарғы жемниң сиңиўин 20-30 процентке арттырады;\n– Сүттиң ɵнимдарлығын 15-25 процентке шекем арттырады;\n– Ҳайўанлардың саламатлығын жақсылайды ҳәм ветеринариялық дәрилерден 70 процентке қутқарады;\n– Жас ҳайўанлардың ɵсиўин ҳәм иммунитетин арттырады.\n28-04-2020, 12:53 |\nБозатаў районында еки ири шарўашылық комплексиниң қурылысы басланды\nБозатаў районы қаржы бөлиминиң баслығы тайынланды\nБозатаў районына ҳәким тайынланды\nЖаңадан шөлкемлестирилген Бозатаў районында әдиллик бөлими жумыс баслады


“Мавт” билан “қатл” орасидаги фарқ\nАллоҳ субҳанаҳу ва таоло Шуаро сурасида шундай деган:\nالَّذِي خَلَقَنِي فَهُوَ يَهْدِينِ وَالَّذِي هُوَ يُطْعِمُنِي وَيَسْقِينِ وَإِذَا مَرِضْتُ فَهُوَ يَشْفِينِ وَالَّذِي يُمِيتُنِي ثُمَّ يُحْيِينِ\n“У мени яратган зотдир. Бас, мени ҳидоят қилади ҳам Унинг Ўзи. Ва мени таомлантирадиган ва суғорадиган ҳам Унинг Ўзи. Бемор бўлганимда менга шифо берадиган ҳам Унинг Ўзи. Мени ўлдирадиган, сўнгра тирилтирадиган ҳам Унинг Ўзи (78-81-оятлар).\nАгар биз ушбу оятда келган нарсалар ҳақида ўйлаб кўрсак, унда эъжоз (мўъжиза, ақлни лол қолдирувчи жиҳат) қисқа жумлалар билан берилганига гувоҳ бўламиз.\nЯратиш масаласи Аллоҳ таолонинг Ўзига хосдир. Махлуқлар эса ожиздир. Ҳеч бир кимса бирор нарса яратишга қодирлигини даъво қила олмайди. Лекин ўлим масаласига келсак, бу ўринда бироз тортишув бор.\n“Аллоҳ подшоҳлик бериб қўйгани сабабидан Иброҳим билан Роббиси ҳақида ҳужжат талашганни билмадингми? Иброҳим: “Менинг Роббиим тирилтиради ва ўлдиради”, деганда, у: “Мен тирилтираман ва ўлдираман”, деди. Иброҳим: “Албатта, Аллоҳ қуёшни Машриқдан чиқаради, бас, сен уни Мағрибдан чиқаргин-чи”, деди. Бас, куфр келтирган лол қолди. Ва Аллоҳ золим қавмларни ҳидоятга солмас”. (Ушбу ояти карима Иброҳим алайҳиссалом билан у кишининг даврларида ўтган бир ҳукмдор подшоҳнинг тортишувини ҳикоя қилади.) (Бақара сураси, 258-оят).\nБу оят Иброҳим алайҳиссалом билан Аллоҳ подшоҳлик берган кимса (Намруд) ўртасидаги суҳбатни ҳикоя қиляпти. Иброҳим алайҳиссалом унга “Роббим тирилтиради ва ўлдиради” деганларида, у кимса кибрга кетди ва “Мен ҳам тирилтираман ва ўлдираман” деб даъво қилди. Кейин бир одамни олдига чақиртирди. Уни қатл қилишга буйруқ берди ва “У энди ўлувчидир” деди. Кейин ўша одамни кечирди ва “Энди уни тирилтирдим, яъни яшашига қўйиб бердим” деди.\nБиз айтамизки, баъзи одамлар қатл билан мавт (ўлим)нинг фарқини тушунишмайди.\nҚатл – инсон жасадини бузиш, уни руҳнинг қолишига яроқсиз ҳолга келтиришдир. Шу билан руҳ у ерда қололмайди, чиқиб кетади.\nЛекин мавт (ўлим) – руҳни жасаддан, уни вайрон қилмай, бузмай чиқаришдир. Шунинг учун Аллоҳ таоло Қуръони Каримда бу иккисининг ўртасини фарқлаб шундай деган:\n“Муҳаммад ҳам бир Пайғамбар, холос. Ундан аввал ҳам Пайғамбарлар ўтган. Агар у ўлса ёки қатл қилинса, орқангизга қайтасизми?! Кимки орқасига қайтса, Аллоҳга ҳеч зарар келтира олмас. Ва Аллоҳ шукр қилувчиларни мукофотлар”. (Кимки Исломнинг улуғ неъмат эканини тушуниб етса, шукр қилса, яъни, Исломни ўзига ҳаёт йўли қилиб олиб, Аллоҳга бу неъмат учун ҳамду сано айтса, Аллоҳ таоло унга мукофот беради. Уҳуд ғазотида бўлиб ўтган бу ҳодиса ва унинг баёни бўлиб тушган ушбу оят орқали Аллоҳ таоло мусулмонларни Пайгамбар алайҳиссаломнинг шахсларига ортиқча ёпишишдан қайтариб, асосий манбаъга қарашга одатлантиришни хоҳлаган. Мусулмонлар тўғридан-тўғри Аллоҳнинг ўзига мурожаат қилишни ўргансинлар. Улар Аллоҳнинг олдида ўзларини масъул эканликларини сезсинлар.) (Оли Имрон сураси, 144-оят).\nБошқа бир оятда бундай деган:\n“Гарчи ўлсангиз ҳам ёки қатл қилинсангиз ҳам, албатта, Аллоҳ ҳузурида йиғилурсиз” (Оли Имрон сураси, 158-оят).\nДемак, ўлимни юзага чиқариш Ягона Аллоҳнинг ишидир. Лекин қатл мавтдан фарқли бўлиб, у Аллоҳнинг бандаларидан бирининг қўли билан содир бўлиши мумкин. Бунда ўша банда кимнидир ўлимига сабабчи бўлади. Мавт эса сабабсиз бўлади. Аллоҳ таолонинг Ўзи ўлдиради. Ҳеч ким ўлимдан қутулиб қололмайди. Чунки, Аллоҳнинг амри барча халқлари устида жорий бўлувчидир. Инсоннинг иши эса жорий бўлмайди.\nШайх Муҳаммад Мутаваллий\n“Ал-Адилла ал-мааддийя ала вужудиллаҳ”\nномли асаридан Нозимжон Иминжонов таржимаси\n1352 марта ўқилди\nДругие материалы в этой категории: « Тўёна қарзга айланмасин десак...\tҚуръондаги яна бир далил »\n08.03.2019 й. Динимизда аёл қадри


Юқори натижага эришилди\nГулистон шаҳридаги “Бек” бирлашмасига қарашли “Гул Рен Текс” тўқимачилик корхонаси жамоаси ўз фаолиятини юқори натижалар билан бошлади. Жумладан, қисқа вақт мобайнида экспорт буюртмалари ҳажми 400 минг АҚШ долларига етди.\nЖорий йилнинг май ойида пойтахтимизда бўлиб ўтган “Мода ва дизайн” халқаро фестивалида эса маҳсулотлари хорижий ва маҳаллий мутахассислар томонидан муносиб баҳоланиб, корхона дизайнери Манзура Қувондиқова сертификат билан тақдирланди.\n— Ишлаб чиқаришни энг илғор технологиялар асосида ташкил этдик, — дейди жамият бош директорининг тижорат ишлари бўйича ўринбосари Олимжон Маматқулов. — Шунингдек, деярли барча жараён корхонанинг ўзида бажарилаётир. Масалан, матога гул босиш ҳам шу ерда амалга оширилмоқда. Айни чоғда кийим-кечак учун газламани бирлашмамизнинг Жиззах шаҳридаги яна бир корхонаси — “Орзу текстиль”дан олаяпмиз. Буларнинг барчаси маҳсулот тайёрлаш суръатини ошириши баробарида, унинг сифати юқори, таннархи эса арзон бўлишини таъминламоқда.\nЭътироф этиш лозимки, вилоят марказидаги фаолияти тўхтаб қолган “Нафис либос” корхонаси негизида ташкил қилинган мазкур ишлаб чиқариш субъектининг фаолият бошлаши натижасида мингга яқин иш ўринлари яратилди.\nМазкур рукндаги бошқа мақолалар: « Банкларнинг молиявий барқарорлигига эришилмоқди\tҚишлоқ хўжалигида шартномавий муносабатлар соҳа ривожига хизмат қилади »


Лэмпард: «Клоппга айтган сўзларимдан афсусдаман» - Penalti.uz | Футбол янгиликлари олами!\n08:20 Расман. «Барса» бразилиялик футболчи билан шартнома имзолади 1 0 Янгиликлар\n08:09 Карикатура. Остон Ўрунов «Спартак»да 21 0 Карикатуралар\n03:41 Зидан: «Бэйл ўйнамасликка қарор қилди» 63 0 Янгиликлар\n03:35 Гвардиола: «Зиданнинг тактикасини тахмин қилиш қийин» 50 0 Янгиликлар\n20:27 "Барселона" мухлислари учун хушхабар! 48 0 Видеолавҳалар\n11:39 "Барселона" Фатининг товон пулини 400 миллион еврога оширмоқчи 44 0 Янгиликлар\n11:13 «Милан» футболчиси билан хайрлашди 70 0 Янгиликлар\n04:30 «Фулҳэм» АПЛга қайтди 114 0 Янгиликлар\nЛэмпард: «Клоппга айтган сўзларимдан афсусдаман»\n«Челси» бош мураббийи Фрэнк Лэмпард ўз айбини тан олди. 42 ёшли мутахассис «Ливерпуль»га қарши ўйинда (3:5) Юрген Клоппни сўккан эди.\n«Мен видеони кўрдим. Бундай сўзларни айтганимдан афсусдаман. Бундай воқеа ҳамиша матбуотнинг эътиборини жалб қилади. Менинг икки нафар ёш қизларим ижтимоий тармоқларда ўтиради. Аммо мен ўз жамоамни ҳимоя қилиб, ҳиссиётимни намойиш этганимдан афсусланмайман.\nУчрашув пайтида захира ўриндиғида кўп нарса содир бўлди. Менинг Юрген Клоппга нисбатан ғаразим йўқ. У фантастик мураббий. У билан бирга «Ливерпуль»нинг муваффақиятларини "ювган" бўлардим. Менга Юргеннинг сўзлари эмас, «Ливерпуль» мураббийлари айтган сўзлар ёқмади. Бу ўйинда ҳиссиётлар жунбушга келди», — деди Лэмпард.\n24.07.2020, 22:16 380 0\nНеймар урган мухлис футболчи билан учрашмоқчи\nЯна бир футболчи "Челси" лазаретини тўлдирди\nФрэнк Лэмпард: «Моуриньо билан муносабатларимиз яхши»


Hyundai компаниясининг энг кичик хэтчбеки янги қиёфага эга бўлди\n16:53 / 31.08.2016\nЖанубий Кореянинг Hyundai автогиганти ўзининг энг кичик — i10 хэтчбекининг янгиланган кўринишини намойиш этди. Рестайлинг қилинган моделнинг расмий тақдимоти октябрь ойида Париж автосалонида бўлиб ўтади.\nХэтчбек янгиланганидан сўнг, унинг олд ва орқа бамперлари ўзгарган, янги ён молдинглар, диодли ёритқичлар ва орқа чироқларга эга бўлган. Унга шунингдек, янги кўринишдаги 14-дюймли ғилдирак дисклари ўрнатилади.\nHyundai i10 мультимедиа тизими ҳам янгиланган. У 7 дюймли сенсор экран, навигатор ҳамда Apple CarPlay ва Android Auto интеграция функциясига эга бўлган.\nБундан ташқари, митти хэтчбек олд тўқнашувдан огоҳлантириш ва ҳаракат қаторини кузатиш тизимига эга.\nHyundai i10нинг куч агрегати ўзгаришсиз қолдирилган. Хэтчбек 1,0 ёки 1,25 литрли бензинли двигатель ёрдамида ҳаракатга келтирилади. Уларнинг кучи 66 — 87 от кучини ташкил этади. Кучсизроқ моторга беш босқичли механик узатмалар қутиси, кучлироғига 4 босқичли «автомат» узатмалар қутиси ҳамкорлик қилади.\nРоссияда Ўзбекистонда ишлаб чиқарилган жами қанча автомобиль бор?\n12:48 / 18.06.2018\nҲукумат автотранспортни бошқариш тизимига доир янги қарорни қабул қилди


Туркий халқлар фойдаланган тақвимлар қадимий ҳисобланиб, улар орасида мучал ҳисоби алоҳида ажралиб туради. Бу ҳақда Абу Райҳон Берунийнинг “Қадимги халқлардан қолган ёдгорликлар”, Маҳмуд Кошғарийнинг “Девону луғотит турк” асарларида қимматли маълумотлар берилган. Олимлар эса 60 йиллик циклга эга мазкур 12 йиллик ҳисоб қадимий эканлигининг исботи сифатида Ўрхун-Энасой битикларини келтиришади. Сабаби, унда йиллар мучалдаги жониворлар номлари билан қайд этилади.\nМучалга хосиятли жониворлар киритилган. Булар — сичқон, сигир, йўлбарс, қуён, балиқ, илон, от, қўй, маймун, товуқ, ит ва тўнғиз. Бироқ ушбу рўйхат баъзи халқлар томонидан ўзгартирилиб, айрим ҳайвонлар ўрнига бошқаси киритилган ҳоллар ҳам учрайди. Мисол учун, балиқ ўрнига Хитойда афсонавий аждаҳо, Африкадаги айрим элатлар орасида тимсоҳ жой олган. Мисрда эса сичқон ўрнига мушук, от ўрнига эшак киритилган.\nҚадимий ривоятларга қараганда, мучал йил ҳисобидаги ҳар бир йилда муайян воқеа-ҳодисалар содир бўлади. Масалан, илон йилида об-ҳаво совуқ ва қуруқ келса, тўнғиз йилида ёғингарчилик кўп бўлар эмиш. Шу маънода, товуқ йилининг хосияти қандай?\nМаълумки, товуқ — етти хазинанинг бири. Халқимизда бежиз у “ҳам ёвғон, ҳам дори-дармон” дейилмайди. Чунки товуқ парваришланган хонадонда гўшт, тухум сероб бўлади. Бу парҳез маҳсулотларни мунтазам истеъмол қилган кишига эса касаллик яқин йўламайди. Шунинг учун паррандалар ичида товуқ ўзгача қадрланади. Бу кўплаб миллий ўйинларимизда ҳам ўз аксини топган. Буларнинг замирида эса узоқ йиллар мобайнида исботини топиб келаётган бир ҳақиқат — товуқнинг серхосият эканлиги, унинг номи билан аталувчи йил қут-баракали келиши мужассам.\nУзоқ йиллик кузатишларга қараганда, товуқ йили ёрқин воқеа-ҳодисаларга жуда бойлиги билан алоҳида ажралиб туради. Негаки, у табиатан серғайрат бўлиб, чарчаш нималигини билмайди. Тинимсиз ҳаракат, фидокорона меҳнат юксак муваффақиятлар сари имкониятлар эшигини кенг очиб беради. Товуқнинг шу каби хислатлари боис у сигир ва илон билан бирга, мучалдаги иккинчи учликдан жой олган.\nТабиат ошуфталарининг эътироф этишича, товуқ йилида об-ҳаво жуда қулай келган. Қиш ҳамда баҳор фаслларида ёғингарчилик нисбатан кўп кузатилгани туфайли деҳқончиликнинг ривожини, чорванинг барорини берган. Айниқса, ғалла ва бошқа озиқ-овқат экинларидан баракали ҳосил йиғиштириб олинган.\nРивоятларга қараганда, мучалга киритилган ҳайвонларнинг хосиятлари туғилажак фарзандлар феъл-атворида ҳам намоён бўлар эмиш. Хусусан, товуқ йилида таваллуд топганлар очиқ кўнгиллиги, тўғрисўзлиги, меҳнатсеварлиги, уддабуронлиги, садоқатлилиги билан ажралиб туради. Шу боис улар орасидан тадбиркор, ижодкор, ўқитувчи, шифокор кўп чиққан.\nКези келганда шуни ҳам айтиш жоизки, товуқ мучали соҳиблари сайру саёҳатни, эркинликни хуш кўради. Ҳиссиётга берилувчанлиги эса айрим ҳолларда панд бериб қўйиши ҳам бор гап. Аммо меҳнатсеварлиги, оилапарварлиги, одамларга -яхшилик қилишни хуш кўриши туфайли атрофдагиларнинг тезда меҳрини қозона олади.\nБу йил, айниқса, тадбиркор ва ижодкорларга улкан муваффақият олиб келиши кутилаяпти. Шунингдек, мода оламида ҳам янгиликлар бой бўлади. Товуқнинг унсури олов, ранги қизил эмасми, бошланган йилда қизил, алвон, олов, қўйингки, ёрқин ранглар урфга кириши айтилмоқда.\nУмуман, юртдошларимизнинг кириб келган Янги йил — товуқ йилидан умидлари катта, режалари эса кўп. Ниятимиз, унинг ҳар бир куни қувонч ва омадга бой бўлсин!\nМазкур рукндаги бошқа мақолалар: « Нуронийлар — эл ардоғида\t«Янги йилни янги уйда кутиб олдик» »


Эркин Аъзам. Ҳулўл (ҳикоя) | www.ziyouz.uz\nБош саҳифа Ўзбек насри онлайн антологиясиЭркин Аъзам (1950)Эркин Аъзам. Ҳулўл (ҳикоя)\nЭркин Аъзам. Ҳулўл (ҳикоя)\n– Шуни айтинг, – дейди Бойбичча ногоҳ маъюс тортиб. – Ўша кўксултон талашиб юрган даврларимиз ҳам давр экан. Бошқа ғаму ташвиш йўқ эди-да. Эсизгина…\nАлвонтоб ғижим кўйлагини бошидан чиқариб, қўлида тутамлаб турган лақма қиз – Ойбиби зулмкорига анграйиб, хўрлик аралаш боқади. Билагу бўйинларида қонталаш чизиқлар – ҳулўлга ёпишганида тилган, тирналган. Бурун четларида мишиқ ялтираб қолган қора-қура бет-боши ҳам шу аҳвол.\nОлачалпоқ шира босган тол тагида велосипедини тузатмоқда эди. Ҳулўлга овора бўлиб неча кундан бери қараёлгани йўқ – ғилдиракларнинг дами чиққан, занжирлари ҳам бўшаб ётарди. Икки овсин – онаси билан катта янгаси нарироқдаги ўчоқбошида куйманишиб, кечки овқатга ҳозирлик кўришаётир. Ўзаро пичир-пичир қилиб қўйишади. Ҳовлининг нариги бошидаги айвон четида тоғорани оёқлари орасига олиб, ўзича қарғана-қарғана “жабрдийда” янга кир муштлагани муштлаган – аламини шундан олмоқчидек.\n← Аввалги Аввалги Азим Суюн. Табиат ҳикоялари\nКейинги → Кейинги: Отаули. Қорасув (ҳикоя)


Бир кунда икки бор сувга ғарқ бўладиган йўл » Скачать музыку бесплатно новинки музыки 2016-2017\nПассаж дю Гуа (Passage du Gois) — Бурньёф кўрфази остидан ўтган йўл бўлиб, у Франциянинг қитъа билан боғлиқ қисмини Нуармутье ороли билан боғлайди. Йўл сув ортга қайтган пайтда 24 соат давомида икки марта бир неча соатга автомобиллар ҳаракати учун очиқ бўлади. Қолган вақтда эса сув 4 метр юқорига кўтарилиб, бутунлай сув остида қолади. 1. Қитъа ва орол ўртасидан табиий ўтиш йўли ҳақида хариталарда биринчи марта 1701 йилда кўрсатилган. 1840 йилда бу йўлдан от-аравалар ўта олиши учун йирик тошлардан йўл қурилган эди. 2. Ҳозирги кунда йўлнинг узунлиги 4,5 километрдан иборат. Йўл узунлиги унчалик катта бўлмасада, ундан юриш хавф-хатардан ҳоли эмас. 3. Йўлнинг ҳар икки тарафида сув кўтарилиш вақти бўйича катта белгилар бўлишига қарамасдан, йилига кўпгина одамлар сувнинг шиддат билан оқиши туфайли “тузоққа” тушишади. 4. Бунақанги омадлар учун қутқарув миноралари қурилган бўлиб, улар минорада сув қайтишини кутиб туришлари мумкин, аммо, минг афсуски машинани сақлаб қолишнинг иложиси йўқ. Manba: xabardor.uz


«Бир миллион дастурчи»: узоқ кутилган йирик лойиҳанинг тафсилотлари маълум бўлди\nЖорий йилнинг 21 ноябрь куни Тошкент шаҳридаги Инҳа университетида One Million Uzbek Coders («Бир миллион дастурчи») лойиҳаси ишга туширилади. Маросимда иштирок этадиган меҳмонлар орасида Бирлашган Араб Амирликлари делегацияси, Ўзбекистон Республикаси ҳукумати ҳамда мамлакатдаги вазирлик ва идоралар раҳбарлари бор.\nЛойиҳа махсус онлайн портал орқали аҳолига масофавий таълим олиш имкониятини беради. Барча лойиҳа ишга туширилгандан сўнг иштирок этиш учун ариза топшириши мумкин. Лойиҳадан кўзланган асосий мақсад - рақамли технологиялар йўналишида мутахассислар авлодини тайёрлаш, дастурлаш бўйича уларга керакли билим ва кўникмаларни беришдир.\nБиринчи босқичда лойиҳа глобал меҳнат бозорида талаб юқори бўлган тўртта мутахассисликни ўз ичига олади: маълумотларни таҳлил қилиш, Android - ишлаб чиқиш, FrontEnd - ишлаб чиқиш ва FullStack - ишлаб чиқиш. Умумий курс 120 соатлик таълим учун мўлжалланган. Ҳар бир босқич якунида иштирокчилар лаборатория ишларини тайёрлашади ҳамда уларга махсус сертификатлар тақдим этилади.\nКурсни муваффақиятли тамомлаган битирувчилар грантлар учун рақобатлаша олишади ва Udacity платформасидаги 100дан ортиқ Nanodegree дастурларининг бирида ўқишни давом эттиришлари мумкин. Бунинг учун якуний имтиҳонни муваффақиятли топшириш ва энг юқори балл тўплаган 150та талаба рўйхатига кириш керак. Nanodegree дипломлари Google, AT&T, Autodesk, Salesforce ва бошқа кўплаб IT гигантлари томонидан тан олинади.\nБиринчи маротаба дастурчиларни масофавий ўқитиш лойиҳаси Бирлашган Араб Амирликларида One Million Arab Coders номи билан старт олган. Ўзбекистон президенти Шавкат Мирзиёевнинг жорий йилнинг март ойида Бирлашган Араб Амирликларига расмий ташрифи доирасида бир қатор соҳаларда, шу жумладан, ахборот технологиялари соҳасида ҳам ҳамкорлик келишувларига эришилди. Бирлашган Араб Амирликлари ҳукумати лойиҳани Ўзбекистонга экспорт қилиш имкониятларини ўрганиб чиқиб, концепция адаптацияси режасини ишлаб чиқди ва One Million Uzbek Coders деб номланган лойиҳани йўлга қўйди.\nМазкур лойиҳа Ўзбекистон Республикаси ахборот технологиялари ва коммуникацияларини ривожлантириш вазирлиги, Dubay Future Foundation жамғармаси ҳамда Тошкент шаҳридаги Инҳа университети билан ҳамкорликда амалга оширилмоқда.\n08:12 / 13.03.2021\nИИВ ахборот технологиялари соҳасидаги жиноятлардан ҳимояланиш усулларини очиқлади


Диёра Усмонова бувиси вафот этганини эълон қилди | Qalampir.uz\nДиёра Усмонова бувиси вафот этганини эълон қилди\nЖамият\t26 Июль 15:00 27342\nЎзбекистонлик таниқли хоним Диёра Усмонованинг бувиси 87 ёшида вафот этди. Бу ҳақда унинг ўзи Instagram’даги саҳифасида маълум қилди.\nУсмонова ижтимоий тармоқдаги саҳифасида бувиси билан тушган энг охирги суратини жойлаб, у вафотидан олдин шифохонага ётқизилганини маълум қилган.\n“Мен у билан шифохонада бўлдим ва менинг катта қисмим сокингина ҳаётдан кетаётганини кузатдим.\nУ маъноли, бахтли ва чиройли ҳаёт кечирди. Ундан ўрнак олинди, ҳайратга тушилди, у бунга лойиқ эди. У карьерасини 16 ёшида, онаси вафот этганида бошлаган. Сингилларини таъминлаш учун мактабда лаборант бўлиб ишлашга мажбур бўлган.\nМеҳнатсеварлиги ва ўзини ишга бағишлагани сабабли у ўз шаҳридаги СССР Халқ таълими бўлими бошлиғи бўлган. Мен туғилганимда у пенсияга чиқиб, ўзини менинг тарбиямга бағишлаган. Менинг бутун дунёқарашим у менга уйқу олдидан соатлаб айтиб берган чексиз эртаклар ва ахлоқ ҳақидаги ҳикоялар асосида шаклланган. Унинг фикрлари тубсиз донолик эди ва шунинг учун уни билганлар буюк аёл деган”, дея хотиралари билан бўлишган Диёра Усмонова.\nУсмонова сўзи сўнгида бувисининг исми Ханифа бўлганини ва у ҳам ўзининг қизи ёки набирасига шу исмни беришини қўшимча қилган.\nМаълумот учун, Диёра Усмонова 2016 йилда МДҲда “Ботир алюминий” номи билан танилган тадбиркор Ботир Раҳимовга турмушга чиққан эди. Уларнинг Икромжон исмли ўғли бор. Диёра Усмонованинг биринчи турмушидан Марям исмли қизи бор. Жуфтлик 2020 йилгача Туркияда яшаб келган ва ўтган йил кузда Ўзбекистонга қайтганди.\n13 Сентябрь 15:24 39163\n14 Сентябрь 20:19 34122\n14 Сентябрь 10:58 30540\n13 Сентябрь 15:27 26293\n13 Сентябрь 08:29 24925


Snapdragon 888 чипли илк флагман – Xiaomi Mi 11 тақдим этилди! - Terabayt.Uz\nSnapdragon 888 чипли илк флагман – Xiaomi Mi 11 тақдим этилди!\nXiaomi компанияси кеча – 28 декабрь куни ўтказган тадбирида MIUI 12.5 график қобиғини тақдим этгани хусусида ёзган эдик. Ўша маросимда унинг Xiaomi Mi 11 смартфони ҳам намойиш қилинди.\nЎҚИНГ: 28 декабрданоқ MIUI 12.5 прошивкаси келадиган 23 хилдаги Xiaomi ва Redmi смартфонлари\nXiaomi Mi 11 модели каттагина – диагоналига 6.81 дюймлик AMOLED-дисплей билан жиҳозланган. Пикселлар зичлиги битта дюймга 515 нуқтани ташкил этувчи экран 2K форматида тасвир узата олади. Унда кадр янгиланиш частотаси 120 герцлик, сенсор қатламиники эса – нақ 480 герцга тенг. Дисплей панели HDR10+ технологиясини қўллаб-қувватлайди.\nЮзасига энг мустаҳкам – Gorilla Glass Victus тобланган шишаси ётқизилгани боис, смартфон 2 метргача баландликдан тушиб кетганида ҳам экрани шикстланмайди. Xiaomi уни бозордаги энг зўр мобил дисплей, деяпти. Флагманнинг экрани четлари салгина қайрилган, юқори чап бурчагида 20 мегапикселлик селфи-камера учун тирқиш очилган.\nXiaomi Mi 11 модели ҳозирги энг кучли Android-процессор – 5 нанометрлик технологик жараён асосида тайёрланган Snapdragon 888 чипсети базасидаги илк смартфондир. Qualcomm бу маҳсулотини ўта қудратли – 2.84 ГГц частотали Cortex-X1 ядроси ҳамда 7.5 Гбит/сониягача маълумот юклай олувчи 5G-модем билан таъминлаган. Ушбу процессорга мос тарзда, Xiaomi ўз флагманини 8/12 гигабайтлик оперативка (LPDDR5) ҳамда 128/256 ГБлик ички хотира (UFS 3.1) билан жиҳозлаган.\n«Хитойча Apple» бу гаджетини уч модулли бош камера билан таъминлаган: унинг датчиклари фоточақноқ билан бирга квадрат платформага жойланган (ташқи томонидан камера блогининг бурчаклари думалоқланган). Ундаги 108 мегапикселлик асосий сенсор f/1.85 диафрагмага ҳамда тасвирни оптик барқарорлаштириш (OIS) технологиясига эга.\nБош камерадаги иккинчи модул 13 мегапикселлик аниқликда бўлиб, кенг бурчакли (кўриш бурчаги – 123°) объектив билан таъминланган. Ва ниҳоят, учинчи – макромодул 5 мегапикселлик аниқликда. Бунақа конфигурация билан Xiaomi Mi 11 бош камераси 8K форматигача аниқликда HDR10+ видео ёзиб олишга қодир.\nXiaomi Mi 11 аккумуляторининг ток сиғими 4600 мА/соатлик бўлиб, симли усулда 55 ваттлик, симсиз усулда эса 50 ваттлик тезкор қувватлана олади. Шунингдек, флагман 10 ваттлик реверсив зарядка (бошқа девайсларга қувват узатиш) функцияси билан таъминланган. Бу смартфоннинг батареяси нолдан бошлаб атиги 45 дақиқада тўлиб улгуради.\nЁдингизда бўлса керак, iPhone 12 туркумидаги смартфонлар тақдим этилиши билан иккита компания Apple устидан кулган эди. Xiaomi янги айфонлар жамланмасида қувватлагич йўқлигини, Samsung эса рақиби эндигина 5G-смартфон чиқарганини масхара қилган. Кейинчалик улар сафига OnePlus ҳам қўшилиб, купертиноликларни калака қилган. Буни қарангки, айфондаги ўзи калака қилган жиҳат – қадоққа зарядчик қўшмаслик бўйича айнан шу Xiaomi биринчи бўлиб Apple’га эргашди! Яъни, Mi 11 қутисида қувватлаш ускунаси йўқ; зарурат бўлса – 55 ваттлик тезкор қувватловчи зарядчикни 15 долларга алоҳида сотиб олиш керак. Таққослаш учун: купертиноликлар 20 ваттлик тезкор қувватлагични 20 доллардан сотишяпти.\nXiaomi Mi 11 моделидаги муҳим жиҳатлардан яна бири – стереодинамиклар бўлиб, уларнинг сифати устида Harman Kardon мутахассислари ишлашган. Шунингдек, смартфон NFC модули, Wi-Fi 6, инфрақизил порти, янгиланган дактилоскопик сканер ҳамда вибромоторча билан таъминланган. Бу флагман ўзи билан бирга тақдим этилган MIUI 12.5 график қобиқли биринчи смартфон бўлиб, дастурий таъминот асосида Android 11 операцион тизими ётади.\nУшбу флагман Хитойда 2021 йилнинг 1 январидан, беш хил рангдаги корпусларда таклиф этилади. Нархлари эса, тезкор/ички хотира ҳажмидан келиб чиққан ҳолда, қуйидагича белгиланган:\nXiaomi Mi 11 8/128 ГБ — $610\nXiaomi Mi 11 8/256 ГБ — $660\nДарвоқе, кутилган Xiaomi Mi 11 Pro талқини тақдим этилмади, балки кейинроқ чиқар – компания шунчаки бу ҳақда умуман ҳеч нима демади. Лекин стандарт флагманнинг Xiaomi Mi 11 Special Edition (яна бир номи – Mi 11 Lei Jun Signature Edition) версияси намойиш қилинди.\nУнинг «ички дунёси» ўша-ўша, фақат орқа қопқоғи бошқачароқ ва унга компания раҳбари Лей Цзюннинг имзоси туширилган бўлиб, 12/256 гигабайтлик хотира билан, 720 доллардан сотилади.\n#Xiaomi #Android смартфон # 5G смартфон #5G-смартфони #Android 11 #Xiaomi Mi 11 #MIUI 12.5


Ярим йилда ЯИМ 5,8% ўсди | NORMA.UZ\nПрезидент Шавкат Мирзиёев раислигида 14 август куни мамлакатимизни 2019 йилнинг I ярмида ижтимоий-иқтисодий ривожлантириш, II ярим йиллик учун устувор вазифаларга бағишланган кенгайтирилган йиғилиш ўтказилди.\nМакроиқтисодиёт, таркибий ўзгартиришлар, молия-банк тизими, хусусий тадбиркорлик\nЖорий йилнинг биринчи ярмида мамлакат ялпи ички маҳсулоти 5,8%, саноат маҳсулотлари ишлаб чиқариш ҳажми 6,9% ўсди. Маҳаллий бюджетлар ихтиёрида 2,6 трлн сўмдан зиёд ёки ўтган йилнинг мос даврига нисбатан 1,5 баробар кўп маблағ қолдирилди. Бюджет даромадлари қарийб 51 трлн сўмни (прогнозга нисбатан 109%ни) ташкил этди.\nЙиғилишда давлат бюджетининг даромадлари ва харажатлари мутаносиб бўлишини таъминлаш, маҳаллий бюджетларга қўшимча тушумлар резервларини топиш ва сафарбар қилиш бўйича кўрсатмалар берилди. Банк тизимини тубдан ислоҳ қилиш, замонавий банк хизматларини жорий этиш ва уларнинг сифатини ошириш зарурлиги таъкидланди.\nДавлатимиз раҳбари нархларнинг кескин ошиб кетишининг олдини олиш масаласига алоҳида эътибор қаратди. Дастлабки 6 ойда инфляция 5,6%ни ташкил қилиб, прогноз кўрсаткичларидан ошмаган. Лекин тарифлар ва нархлар босқичма-босқич бозор механизмларига ўтаётгани боис мутасаддиларга инфляция ўсишининг олдини олиш бўйича зарур чоралар кўриш топширилди.\n– Охирги бир йилда ялпи ички маҳсулот таркибида саноат улуши 26%дан 30%га етган бўлса-да, бу биз бошлаган ислоҳотлар кўламига нисбатан ҳали етарли эмас, – деди Шавкат Мирзиёев.\nI ярим йилликда қарийб 86 трлн сўм, яъни ўтган йилнинг мос даврига нисбатан 1,6 баробар кўп инвестициялар ўзлаштирилган. Тўғридан-тўғри хорижий инвестициялар ўзлаштирилиши 2,7 баробар, халқаро молия институтлари маблағлари жалб этилиши 3,7 баробар ўсган. Инвестициянинг ялпи ички маҳсулотдаги улуши 38%дан ошди.\nҲудудларни комплекс ривожлантириш ва коммуникациялар инфратузилмасини яхшилаш\nҲисобот даврида уй-жойлар, йўл-логистика ва ижтимоий инфратузилма объектлари қуриш бўйича кўплаб ишлар амалга оширилди. “Обод қишлоқ” дастури доирасида 159 тумандаги 478 та қишлоқ янгича қиёфа касб этди, уларга коммуникация тармоқлари тортилди.\nБугунги кунда истеъмол маҳсулотларининг 70%и иқтисодиётнинг ушбу тармоғида яратилмоқда. 180 турдан зиёд қишлоқ хўжалиги маҳсулотлари 80 та мамлакатга экспорт қилиниб, жами экспорт тушаётган даромаднинг 20-25%ини таъминламоқда. Иқтисодий фаол аҳолининг 27%и ушбу соҳада банд.\n94 туманда 76 та пахта-тўқимачилик кластери ташкил этилган. Бу йилги ғалла ҳосили 7 млн тоннадан ортди. 15 минг гектар интенсив боғлар ва 11 минг гектар токзорлар барпо этилди.\nИжтимоий соҳаларни ривожлантириш\nХалқ таълими, соғлиқни сақлаш соҳаларини узоқ муддатли ривожлантириш бўйича концепциялар қабул қилинди. Ижтимоий соҳа ходимларининг иш ҳақи ўртача 1,5-2 баробарга оширилди.\nЎтган даврда 14 та янги олий таълим муассасаси, жумладан 6 та маҳаллий ва 8 та хорижий олий таълим муассасаси филиали фаолияти йўлга қўйилиб, 40 та янги таълим йўналиши ҳамда 41 та янги мутахассислик ташкил этилди. Қабул квоталари ўтган йилга нисбатан 20%га кўпайтирилди.\nТуризмни ривожлантириш бўйича кўрилган чоралар натижасида 6 ойда юртимизга 3 млн нафардан ортиқ хорижий турист ташриф буюрди. Бу – ўтган йилга нисбатан 30%га кўпдир.\nХотин-қизлар тадбиркорлигини ривожлантириш мақсадида 100 млрд сўм ажратилди. Жорий йилнинг 6 ойи давомида ушбу маблағларнинг 41%и ўзлаштирилиб, хотин-қизлар томонидан 1 755 та лойиҳа амалга оширилди ва 2 240 та иш ўрни яратилди.


Суднинг учинчи куни: Судланувчилар ўзларини “инсон ҳуқуқларини жойига қўйиб” тергов қилганлардан миннатдор\nТошкентда Андижон воқеаларида фаол иштирок этишда айбланаётган 15 фуқаро устидан давом этаётган суд жараёнида 22 сентябрь куни беш судланувчининг кўрсатмаси тингланди.\nАлишер Ҳакимов, Азизбек Юсупов, Ҳусанжон Туробов, Абдулҳафиз Ғозиев ва Абдубоис Ибрагимов ўзларига қўйилган айбларга тўла иқрорлигини билдириб, кечирим сўради.\nСудланувчи А.Ҳакимов 21 сентябрь куни ҳам чиқиш қилгани боис, бугунги суд мажлисида судья, прокурор ва адвокатларнинг саволларига жавоб берди. У 13 май кунги воқеаларда ўқотар қурол ишлатганини тан олди. “УАЗ” русумли машина томон аввал тўппончадан, кейин автоматдан ўқ узган. Машинада бўлган милиция кийимидаги шахсни ўлдирган.\n“Биз содир этган жиноятлар инсоний нуқтаи назардан кечирим, оқлов ёки ҳимояга лойиқ эмас”, - деди А.Ҳакимов ва Ўзбекистон президенти, халқи, андижонлик ҳалок бўлганларнинг яқинларидан кечирим сўради.\nСудланувчи, 1977 йилда туғилган Азизбек Юсуповнинг кўрсатма беришича, у акрамийлик диний оқими таълимотини Шамсиддин Атаматов деган одамдан ўрганган. Қандолатчилик цехида акрамийлар билан бирга ишлаб, топган даромадининг бешдан бир қисмини байтулмолга, яъни акрамийлар хазинасига топширган.\nУнинг айтишича, акрамийлардан 23 нафари устидан ўтказилган суд жараёнларида суд биноси олдида дастлабки кунларда 50 одам йиғилган бўлса, 11 майга бориб улар сони 3 мингтагача етган.\n“Суд бораётган пайтда суд биноси олдида пикет уюштирилди. Пикетчилар олдига қизил жип машинада бештача шахс келди. Улар “Би-Би-Си” мухбирлари ва Британия элчихонаси вакиллари Леонид ва Даниил исмли шахслар, Матлуба Азаматова, Инсон ҳуқуқларини ҳимоя қилиш халқаро ташкилоти аъзоси Лутфулло Шамсуддинов эди. Улар судланувчиларнинг ота-оналаридан ва пикет иштирокчиларидан Ўзбекистонга номутаносиб бўлган бўҳтон-туҳматли интервьюларни олиб, тўғридан-тўғри репортажлар олиб борган”, - деди А.Юсупов.\nА.Юсуповга, ўзининг эътирофича, ўша кунги фожеаларда разведка гуруҳига раҳбарлик қилиш топширилган. Аэропорт ёнидаги ҳарбий қисм биродарлар томонидан қўлга олинибди, деган ахборотдан сўнг унинг гуруҳига аэропортни кузатиш топширилган. Бироқ Азизбек бу ерда ҳарбийлар ўқидан ярадор бўлиб, қўлга олинган.\n“Террорчилик ҳаракатини содир этганимизга қарамасдан, - деди А.Юсупов, - менга аввал акрамийлар уқтирганидек, тергов давомида азоб-уқубатлар бўлгани йўқ. Ҳуқуқ-тартибот ходимлари инсон ҳуқуқларини жойига қўйиб муомала қилди”.\nСудланувчи, 1970 йилда Тошкентда туғилган Ҳ.Туробовнинг кўрсатмасига кўра, у асли майда ҳунарманд. Акрамийлар билан иш жараёнида танишиб, “Иймонга йўл” китобидан сабоқ олган. Андижонга май ойининг бошларида суд биноси олдидаги пикетларда қатнашиш учун олиб келинган. 12 майдан 13 майга ўтар кечаси улар арматура ва пичоқлар билан қуролланиб, 73/77 рақамли ҳарбий қисмга ҳужум қилмоқчи бўлган. Лекин уни эгаллашнинг иложи бўлмаган. Шундан сўнг улар ҳокимлик биноси олдига келган. Ҳ.Туробовга мерганлик милтиғи берилиб, ҳокимлик томонига чиқарилган.\nҲ.Туробов ўша ердан туриб бир аскарни отганини тан олди.\nСудланувчи Абдулҳафиз Ғозиев ҳам акрамийлик диний оқимига ўз хоҳиши билан кирганини билдирди. У Қирғизистоннинг Ўш шаҳрида новвой сифатида акрамийлар билан бирга ишлаган. Ўша ерда ўшлик акрамийларни чечен миллатига мансуб бир одам ҳарбий тайёргарликдан ўтказаётганини кўрган.\nА.Ғозиев 13 майга ўтар кечаси ҳарбий қисмдан сўнг қамоқхонага ҳужумда бевосита иштирок этганини билдириб, шу куни кечқурун ҳокимлик биноси олдидан тарқалаётганларида содир бўлган воқеани шундай тасвирлади: “Биринчи гуруҳ олдига гаровдагиларни қўйиб, 100 метрча олдинда кетаётган эди. Биз ҳам иккинчи гуруҳ бўлиб, қўлимизни занжир қилиб, аёллар ва болаларни ўртага олганча “Аллоҳу акбар” деб Сой томонга юра бошладик. Чўлпон кинотеатрига етмасимиздан, биринчи гуруҳ томонда қаттиқ отишма бошланди. Ким-кимга ўқ отаётганини билмадик. Бизнинг гуруҳдаги биродарлар ҳам ўша томонга ўқ ота бошлади. Ҳамма ерга ётиб олди. Мен орқамга ўгирилганимда қаердандир ўқ келиб, чап оёғимнинг сонига теккач, йиқилиб қолдим. Мен ҳарбийлар томонидан ўқ отилаётганини кўрганим йўқ. Аксинча, биродарларимиз қурол ишлатишни билмаслиги, тажрибасизлигини кўрсатиб қўйди. Пала-партиш ўқ узиш натижасида бир-биримизни отиб қўйдик”.\nА.Ғозиев чекка бир қишлоқда оёғини бир-икки кун даволагандан сўнг Қирғизистонга ўтиб кетганини айтди. Унинг сўзларига кўра, Қирғизистонда акрамийлар йўлбошчилари Баҳром Шокиров, Қобил Парпиев билан учрашган ва охир-оқибат Ўзбекистонга қайтиб келишга аҳд қилган.\n“Ўша ердалигимизда Муҳаммадшокир Ортиқов ва Абдубоис Ибрагимов уччаламиз бу тарзда яқинларимиздан, ватандан узоқда яшаб бўлмаслигини билиб, ўз айбимиз билан қайтиб борсак, бизни кечиришларига ишониб, Пахтаобод чегарасига борганимизда ички ишлар ходимлари таниб қолиб, қўлга олди”, - деди А.Ғозиев.


Эркин Норсафар. Кўзгу (ҳикоя) — www.ziyouz.uz\nБош саҳифа Ўзбек насри онлайн антологиясиЭркин Норсафар (1974)Эркин Норсафар. Кўзгу (ҳикоя)\n«…Ҳе-ҳе, – дея тўнғиллади чол, – ёқадими эмиш! Ёқадиям, ёқмайдиям. Аёлинг хўп хушбичим-у, аммо жонсиз. Сиз, мусаввирлар, одам аъзоларини анатомия қонунларига мувофиқ қўйиб чизсак бас, деб ҳисоблайсиз. Сўнг бу шакл-шамойилни палитрада тап-тайёр турган тана рангидаги бўёқ билан бўяшга тутинаркансиз, бир тарафини бошқасига қараганда тўқроқ қилиш пайида бўласиз ва қаршингизда турган яланғоч аёлга фақат шу мақсаддагина аҳён-аҳён назар ташлаб қўйиб, камина табиатни қайта бунёд этаяпти, мен-Худодан санъаткорлик сирини ўғирлаб олган зотман, дея хаёл қиласиз ўзингизни… Бе, қўйсангиз-чи! Буюк шоир бўлмоқ учун гапни чаппа тузиш-у зўр қофия топишнинг ўзи кифоя эмас-да! Авлиё аёлингга қара, Порбус! Бир қарашда, у офатижон бўлиб кўринади, аммо сер солиб тикилсанг, полотнога чиппа ёпишиб қолганини англайсан: унинг гирдида айланиб бўлмайди. У – фақат олд томони бор, ёрти бир тасвир, холос. На у ёқ-бу ёққа ўгирилиши, на-да им қоқиши маҳол бўлган аёлсимон бир кўланка. Мен мана бу қўллар билан орқа манзара оралиғида ҳаво сезмаяпман, картинада бўшлиқ йўқ. Ҳолбуки, олислашиш қонуни тўла-тугал сақланган, орқа манзара қоидасига ҳам худди шундай риоя этилган. Аммо мақтовга лойиқ бундай тиришқоқлигингга қарамай, бу гўзал вужудга ҳаётнинг қайноқ нафаси-ла жон уфурилганига асло ишонолмайман. Дейлик, унинг олмадек шу кўкрагига қўл теккизсам, мармардек совуқлигидан сесканиб кетаман! Ҳа, дўстгинам, бу буғдойранг баданда қон гупураётгани йўқ, чакка ва кўкрагининг тиниқ териси остида тўр бўлиб таралган томирларда ҳаёт алвон чашма каби жўш урмаётир.\nҚара, мана бу жойи нафас олаётгандек – худди тирик одамникидек, мана бу жойи эса қилт этмайди, картинанинг ҳар бир бўлагида ҳаёт билан ўлим олишиб ётибди. Мана бу ерда аёллик латофати намоён, мана бу ерда эса у қўғирчоқнинг ўзи. Хуллас, асаринг номукаммал. Сен севимли асарингга қалбингнинг бир бўлагинигина бағишлагансан, холос…»\nКутилмаганда эшик очилиб, дераза пардаси жонланиб-қалқди: хонага ёпирилиб кирган салқин шабадада сочлари тўзғиган, норозилиги чўччайган лабларидан кўриниб турган Муаззамни кўргач Маҳин соатга қараб, лаб тишлади:\n– Эсимдан чиқибди…\n– Узр, дугон, китоб билан бўлиб…\n– Одам деган ҳам шунақа бўладими! Камига телефонингни ҳам ўчириб қўйгансан. Кутдим, келмаганингдан кейин, баттар бўл, кўр бўл, дедим-да…\n– Бирор нарса харид қилдингми?\nМуаззам юз-кўзи қувончдан ял-ял ёниб, энтикканича ичкарига шошиб одимлади:\n– Вой, дугон! Турецкий шунақа антиқа моллар келган… Туфлиларни айтмайсанми? Қара, нима олдим!\nУ сумкасидан рўмол олиб, бошига ташлади.\nУ рўмоли учларидан тутганича турган жойида чирпирак бўлиб айланганди, хонани муаттар бўй тутиб кетди.\n– Ўзинг чиройликсан, шунинг учун ҳамма нарса ярашади!\nМаҳин жилмайганича унга бошдан-оёқ кўз ташлаб, китобга энгашди.\n– Гуллари, нақшларининг чиройлилигини айтмайсанми! Бунақаси ҳеч қайси матода йўқ. Мана бу ҳошиясини кўр, қанақа!.. Ранглари ҳам жой-жойида танланган. Енгил, юмшоқ, муҳими ғижим бўлмайди.\nМуаззам деворда осиғлиқ турган кўзгу-тошойна томон ўгирилди.\n– Хоҳласанг, мана бунақа қилиб елкангга ташлаб қўясан. Хоҳла рўмол қилиб ўра, хоҳласанг шарф қил, хоҳласанг мана бундай қилиб… Ҳой!? Жағимни оғритиб кимга гапиряпман? Деворгами? Ўзи сенга гапиргандан кўра…\n– Кечир… – Маҳин хижолатли кулимсиради.\nНиманидир ўйлади чоғи, кўк юзини қамрай бошлаган булут каби норизолик балққан нигоҳлари туйқус ёришди, чеҳрасига табассум қуёши балқди.\n– Яна ўшанинг китобими? – деди муроса оҳангида.\nҚиз чуқур хўрсинганича дераза ёнидаги иккинчи кроватга ўтирди-да, рўмолини тиззаси устига ёйди.\n– Ҳалиги, биласанми… – Муаззам бир муддат тараддудланди, – пулингни… стипендияни олганимдан кейин берсам дегандим.\n– А? Раҳмат, дугон! – у энтикиб, чуқур тин олди, – хоҳласанг, сенга ҳам бериб тураман. Эртага қизларнинг кўзини бир куйдирай!\nУ қувонч билан рўмолини шифтга қайта-қайта отди-да, шамол дераза дарпардасини қалқитган вақтда тушаётган ёруғликдан жилваланаётган заррин, нақшинкор гулларига завқланиб тикилди. Унинг болаларча беғубор шодлигини кузатар экан, беихтиёр Маҳиннинг чеҳрасига ҳам табассум югурди.\n– Айнан шунақасини қачондан буён излаб юргандим. Сен эса хурсандчилигимга шерик бўлиш ўрнига…\n– Бу асарларнинг мен учун қанчалик аҳамиятга эга эканлигини билмайсан-да, дугон, – деди Маҳин ўзини оқлаётган оҳангда китобни узаниб дераза токчасига қўяр экан, муқовасига ўзгача меҳр билан кўз қирини ташлаб кроватга қулайроқ суянди. – Қўлга олишим билан дунёни унутаман! Ана уни ҳақиқий адабиёт, ана уни истеъдод деса бўлади! Тасвирларнинг ҳаққонийлиги, худди аллалаётгандек янгровчи оҳангдор сўзларининг жозибасини айтмайсанми. Кейин, кейин аёл руҳиятини ҳеч ким унингдек тушуна олмаса керак!\n– Эй Худойим-ей, яна бошладингми! – Муаззам шундай дея ёстиқни юзига буркади.\n– Бальзак ҳақиқатдан ҳам даҳо! Ақл бовар қилмайди, бунақа асарларни қандай ёзишади, қаердан ўйлаб топишади-а?\nМуаззам нимадир деди.\n– Тушунмадим? Ёстиқни олиб гапир!\n– Уф… Ўша асарни мен ҳам ўқиганман, бунчалик ҳайратланмасанг дедим, тушунарлими?!\n– Сенда ҳайрат йўқ, – деди Маҳин. – Хафа бўлма-ю, сени ҳаяжонланадиган мурвати аҳён-аҳёнда, яъни қимматбаҳо либос ёхуд тақинчоқларни кўрганда ишлаб кетадиган ҳайкалга ўхшатаман.\n– Гапининг совуқлигини-чи! – лаб бурди Муаззам.\n– Баъзида, – жилмайганича гапида давом этди Маҳин, – ҳис-туйғу ҳақида гап кетганда менга худди бирор таом ҳақида гапираётгандек туюласан!\n– Буни инкор қилмайман! Ўзини англаган инсон ҳис-туйғуларга қарам бўлмаслиги керак! Қанчалик совуққон бўлсанг, шунчалик ютасан! Шунчалик кўп нарсага эга бўласан!\n– Аксинча! Сен назарда тутаётан ўша НАРСА моҳиятан аҳамиятсиз бўлгани учун лоақал муайян номга ҳам эга эмас! Табиатингдаги худбинлик сабаб моддиюннинг зуҳуригагина эътиқод қўйиб, баъзида бу борада жуда чуқурлашиб кетасан!\nМуаззам иягини тирсагига тираб, унга тикилди.\n– Баъзида… баъзида… АКСИНЧА! Баъзида тилинг жуда заҳар бўлиб кетади. Буни ўзинг ҳам сезасанми? Бу биринчидан…\n– Сен ҳам кам эмассан!\n– Гапимни бўлма! Иккинчидан, ҳис-туйғу деганда сен…\nШу вақт кўчадан машина сигнали эшитилди.\nМуаззам дераза оша кўчага қараб қўлини қувноқ силкиб қўйди-да, Маҳинга маъноли кулимсиради:\n– Борига шукр, у бўлмаса ҳолим не кечарди-а?\n– Халоскорим келди!\n– Ким? Зуфарми?\nТасдиқ ишорасини олгач, кўзгуга тезгина қараб олди-да, ташқарига отилди.\nДугонасининг қораси узоқлашгач, рўмолни елкасига ташлаб, тошойна қаршисида ўзини турли қиёфага солиб бир муддат солланди: димоғида аллақандай шўх мусиқани хиргойи қилиб чирпирак бўлиб айланганча рақсга туша бошлади.\nХона ҳам, борки жиҳоз унинг билан айланар, кучлироқ шабода эсган вақтда парда бор бўйи билан ҳавога кўтарилиб хона қуёш нурларидан чароғон бўлиб кетар: қизнинг завқини келтирганича сочларини тўзғитиб, рўмоли ва этагини юлқиб тортқилар, баъзида эса шабода эшик томондан ёпирилиб кириб, парда худди бўрондан зўриқаётган кема елкани каби дераза ромларига юкунган чоғда хона ним қоронғуликка чулғонарди.\nҚиз ўйнаб толиққач ўзини кроватга ташлади. Мамнун керилган қирмизи лаблари устида кўпчиган реза-реза тер томчилари кўринар, дурдек тизилган оппоқ тишлари ва шодлик учқунлаётган кўзлари йилтиллар, рўмол ташланган кўкси эса тинимсиз кўтарилиб тушарди.\nАллалаб-елпиётгандек қалқиётган дарпарда аро юзига тушаётган нур тафти, уфураётган ёқимли шабода ва юмшоқ тўшакнинг оромбахш оғушида кўпириб-парланиб, шуълаланаётган паға-паға булутлар сузиб юрган мовий гумбазга боқар экан, чексизликни туя-туя уйқу элитганини сезмай ҳам қолди…\nЖунжикиб уйғонди. Шом тушиб, атрофни қоронғулик қамрай бошлаган, очиқ деразадан кираётган муздек шамолдан елкалари совуқ еган эди.\nШу вақт кўзлари қувончдан ёнганича Маҳин кириб келди.\n– Бунча ҳаялладинг?\n– Суҳбатимиз чўзилиб кетди.\nТошойнага қараб ўзига оро берар экан, чуқур ва мамнун хўрсинди.\n– У чиндан ҳам бошқача! Бошқаларга ўхшамайди.\nЮзини норози буриштирганча деразани ёпган Муаззам жунжикканича халатига ўранар экан, лоқайд оҳангда деди:\n– Нимани тушунмадинг? – сўради Маҳин ўгирилмаган кўйи.\n– Бу ерда бошқа гап бор! Қани, ёрил-чи!\n– Қанақа гап бўлиши мумкин?\nМуаззам қувонч тўла кўзларини унга қадади.\n– У қўлимни сўради!\n– Оҳ, қандай бахт! Кутмагандим, табриклайман!\n– Раҳмат! Муҳлат эртагача, дарсдан кейин учрашадиган бўлдик. Кечки нонуштани соҳил бўйидаги ресторанда қилмоқчимиз.\n– О-ҳо! Романтик кеча дегин.\n– Шунақа! Биз билан айланмайсанми?\n– Ммм… Йўқ, боролмайман! Дарсдан сўнг супермаркетга боришим керак, ранги ёқмаяпти, очиқроғига алмаштириб келаман.\n– Яхши эди-ку, ҳа майли, ўзинг биласан.\n– Бошим! Аччиқ қаҳва ичмасам…\n– Менга ҳам тайёрла, илтимос.\nМуаззам бош ирғаб, зирқираётган елкасини силаганича ошхона томон юрди. Маҳин эса ҳикоянинг қолган жойидан ўқишга тутинди…\n– Қўйворинг! Қўйворинг деяпман!\nҚоронғулик қўйнидан шошиб одимлаганича Маҳин ва Зуфар изма-из чиқиб келишди.\nКўча чироғи ўчиқ, ҳовли қоронғу, Муаззам ҳали қайтмаган кўринади. Уй олдига келиб, сумкасини ковлаётган вақтда йигит ҳам етиб келди. Қиз эшикни очар экан, зарда билан деди:\n– Кетинг, кўзимга кўринманг!\n– Мен сиздан нафратланаман, эшитдингизми, нафратланаман!\nЭшикни ичкаридан беркитмоқчи эди, уддалай олмади. Сумкасини улоқтириб, юзини қўли билан тўсганича кроватга ўтирди. Деразадан тушаётган ғира-шира ёруғлики дарпарда нақшларида ўз аксини топаётган қоронғу хонада қизни базўр илғаш мумкин эди.\n– Қаерда эди?..\nПайпасланиб чироқни ёққан йигит унга яқин борди.\n– Мен сизни ер юзидаги энг олийжаноб инсон деб билардим! – ёшли кўзларини унга қадаганича деди Маҳин. – Сизни ҳатто авлиё даражасига чиқариб қўйгандим, шуни биласизми!?\nҚизнинг мижжасида тўлқинланаётган ёшлар гул япроғида сизаётган шабнам мисоли енгил титраб турган гилос ранг лабларига қуйиларди.\n– Фақат ўз гапингни маъқуллайсан, мени ҳам эшитсанг-чи! – қўлларини силтаганича асабийлашди Зуфар!\n– Айтадиган гапингизни айтиб бўлдингиз! Мен сизга ишонган эдим. Сизни севгандим, қалбимни бергандим!\n– Қаердаги бир нусхани деб…\n– Керак бўлса, аслида ўша нусха сизсиз! – унинг гапини бўлди Маҳин,\n– Танишганимиздан буён шу аҳвол! – дўриллаган овозда ҳайқирди Зуфар. – Сенинг бошқа мақсадинг, бошқа ҳаётинг ҳам борми? Мени ҳам ўйлайсанми? Мен ҳам одамман-ку?! Шунча кутдим, борлигимни сезар деб. Чидадим, сабр қилдим, ҳамма нарсанинг ҳам чегараси бўлади! Мен ҳақимда, орзуларимиз ҳақида бирор маротоба гапирганмисан? Йўқ! Нега? Нима учун? Ёқмаса ҳам бутун умр гапингни маъқуллаб, соянгга сиғиниб ўтишим керакмиди? Одам деган шунчалик ҳам бўладими?\nҚизнинг ғуссали чеҳрасида чироқ ёруғида йилтираганича, дурдек қатор тизилган ёшларига қараб туриб кўнгли алла нечук бўлиб кетган йигит унинг қўлларини кафтлари орасига олди.\n– Сен учун ҳамма нарсага тайёрлигимни наҳот билмасанг? Тушунсанг-чи! У сенга нима берди? Нима бера олади?\n– Олиб берган нарсаларингизни миннат қилаяпсизми?\nЙигит ҳушёр тортди.\n– Эсинг жойидами? Қанақа миннат, нималар деяпсан?\n– Билгандим шунақа бўлишини! Мана, олинг!\nЗарб билан полга улоқтирилган қўлтелефон ғилофидан ажралиб, сочилиб кетди.\n– Бу нима қилганинг?\nҚиз ўзини кроватга ташлади-да, юзини ёстиққа босиб ўкириб йиғлаб юборди. Ўзини йўқотиб қўйган йигит қўл узатгани ботина олмасди, қандай йўл тутишни билмай турган вақтда хонага саросимада Муаззам кириб келди. У эшик кесакасига суянганича, паришон нигоҳларини уларга ҳайрат билан тикиб, елкасига ташлаган рўмолини сидириб олди-да, ўзи билмаган ҳолда ўраб-ғижимлай бошлади.\n– Нима гап, тинчликми? Овозларинг… кўчага эшитилади-я!\n– Ҳеч гап йўқ, – кўзларини олиб қочганича тўнғиллади Зуфар.\n– Маҳин, ўзи бу ерда нималар бўлаяпти?\n– Кетинг дедим сизга! Муаззам, айт, чиқиб кетсин!\n– Ҳеч қаерга кетмайман!\n– Унда мен кетаман!\n– Ҳеч қаерга кетмайсан! – Зуфар Маҳиннинг билагидан тутиб кровати ёнига қайтарди. – Мен ўйинчоқ эмасман, ёқмай қолса улоқтириб юборадиган. Шунча вақт сабр қилиб сени тингладим, энди, мени тинглайсан!\n– Менга дўқ қилманг, шарт ҳам қўйманг, сиз мен учун ҳеч ким эмассиз!\nСовуқ қотаётгандек енгил титраётган қизнинг ғазабдан кўзлари катта-катта очилган, қорачиқлари кенгайиб кетганди.\n– Зуфар, балки сиз нима бўлаётганлигини айтиб берарсиз?\n– Ҳаммасига унинг бўлмағур…\n– Тилингизни тийинг! Ўзингиз бўлмағурсиз!\n– Бас қиласанми-йўқми!?\n– Сиз бас қилинг!\n– Ҳар икки гапнинг бирида ўшани тиқиштирмасдан тура олмайди! Ёнидаги одамнинг ғурур-ҳамияти унинг учун бир пул!\n– Энди тўғри тушунибсиз, кўнглингиз тўлдими? Баҳойингизни билар экансиз, тинч қўйинг мени!\n– Ҳозир мен сени!..\n– Маҳин, бу нима деган гап? Зуфар!\n– Сиз аралашманг!\n– Ие, ҳа?! Ур! Ур! Нега бақрайиб қолдинг?\n– Сансирама менга!\n– Сансирайман! Қўлингдан нима келади!\n– Маҳин! Эсингни йиғ, бу нима деганинг?\n– Эшитганинг! Сен…\nМаҳин гапини тугатишга улгурмади.\n– Оҳ, онажон!..\nМуаззам Зуфарнинг билагидан тутди.\n– Бу нима қилганингиз? Нималар бўлаяпти сизларга?\n– Қўйиб юборинг!\n– Қўйиб юбор дедим!\nКўзлари хиёл ёшланиб, енгил титраётган Зуфар Муаззамнинг қўлини енгил силтаб ташлади-да, чап юзини силаганича ерга ўйчан нигоҳини қадаган Маҳиннинг қаршисида тиззалаб, юзини кафтлари орасига олди: кўз ёшларини бармоқлари билан сидириб кўзларига тикилди.\n– Мен сени севаман! Эшитаяпсанми, севаман! Сен учун ҳатто дунёга ўт қўйишга ҳам тайёрман! Сенга кўз олайтирганнинг барини ўлдираман! Ҳеч кимга бериб қўймайман! Хаёлинг ҳам, бутун борлиғинг ҳам меники, эшитаяпсанми, фақат меники!\n– Ҳеч қачон! Ҳеч қачон!..\n– Зуфар! Унинг хаёли ҳозир жойида эмас, илтимос, кетинг, эртага бафуржа гаплашиб оласизлар!\n– Гаплашадиган гапимиз қолмаган!..\n– Нимани истайсан, айт, ҳаммасига розиман! Сўз бераман, нима десанг шу бўлади!\n– Бу ердан даф бўлишингизни, қорангизни ўчиришингизни истайман!\nЗуфар ўрнидан кескин туриб тошойнани девордан юлиб олди-да, ерга урди. Муаззам қўрқувдан чинқириб юборди:\nОйна гардишидаги нақшинкор гипс бўлакчалари ва шиша синиқлари атрофга сачради.\nХаёлини тобора кучлироқ қамраб олаётган нохуш ўйлардан карахт, қўрқувдан қалтираётган Муаззам Зуфарнинг йўлини тўсди.\n– Зуфар! Эсингизни йиғинг, бу нима қилганингиз? Илтимос, ҳеч бўлмаса сиз оғирроқ бўлинг, ахир эркак кишисиз-ку! Бундай пайтда унга гап уқтириб бўлмайди. Илтимос, кетинг!\nЙигит ҳансираб, депсиниб у ёқ-бу ёққа аланглади-да, эшикни тепиб чиқиб кетди.\n– Ярамас, пасткаш!\nУзоқлашиб улгурмаган йигит бу гапни эшитиб тўхтади, кафтини қисимлаб ортига ярим ўгирилди, Муаззамнинг қўлини кўксига қўйиб ортидан илтижоли қараб турганини кўргач, ниманидир ўйлади чоғи, тез-тез юрганича узоқлашди…\nМашина эшиги қарсиллаб ёпилиб, ҳамлага шайланаётган ярадор буқа каби тош-тупроқ сачратганича жойидан қўзғалди. Муаззам бир муддат атрофни чанг-тўзонга кўмиб узоқлашаётган машина чироқлари ортидан қараб тургач, қўл телефони парчаларини йиғиб олди-да, Маҳиннинг қаршисида чўккалади.\n– Шунчаликка боришинг шартмиди? Сени ҳам тушунмай қолдим!\n– У шунга лойиқ!\n– Балки сен айтарсан нима бўлганлигини?\n– Уни ҳақорат қилди. У ҳақида гапиришимни манъ қилмоқчи бўлди.\n– Яна ўшами?! Сенга неча маротаба айтдим!..\n– Нима қилибман? – Маҳин ғазабдан ёнаётган кўзларини унга тик боқди. – Айбим, эслаганимми? Шунга осмон узилиб ерга тушибдими?\n– Ҳеч бўлмаса шунча йиллик севги-муҳаббатларингни инобатга олсанг бўларди.\n– Қанақа севги, қанақа муҳаббат?! Мен уни севмаганман, севмайман ҳам!\n– Ортингдан қанча юрди, сен учун нималар қилмади, наҳот унутган бўлсанг?\n– Нима қилибди мен учун? Нима? Ҳеч нарса! Ундан ҳеч нарса сўрамаганман, сўрамайман ҳам! У ҳақида эслашни ҳам хоҳламайман!\n– Э-э, билганингни қилмайсанми! Шу етмай турганди ўзи. Уф… Бошим… Бўлар иш бўлди, тур, хонани йиғиштирайлик! Тегма, эсинг жойидами?!\nУ узаниб Маҳиннинг қўлидаги синиқ кўзгуни олиб хона бурчагига улоқтирди.\n– Кечаси синиқ кўзгуга қараш хосиятсизлик келтиради.\n– Сен овора бўлма, ўзим йиғиштириб оламан! – деди Маҳин нигоҳини бўшлиққа ўйчан қадаганича.\n– Ҳозир тегма, эрталаб ташлармиз, ирими бор.\nҚизлар хонани йиғиштиришиб, кўзгу синиқларини хона бурчагига тўдалашгач ҳеч гап бўлмагандек суҳбатлашиб ўтиришди. Ўрганиш сабабдир, ҳар иккиси ҳам ўзлари кутмаган ҳолда кўзгунинг йўқлигига кўника олмай унинг бўш қолганўрнига бир неча маротоба кўз ташлашди.\nМуаззам боши оғриётганлигини айтиб ётди, Маҳин эса одатдагидек мутолаага берилди.\nТун ярмидан ошгач кучли ёруғлик дарпарданинг нафис, нақшинкор тўрларининг аксини хона деворига тутиб ўтди: шовқин тиниб, борлиқни сукунат қамраб олди.\nЭшикнинг қаттиқ тақиллашидан чўчиб уйғонган Муаззам аввалига ҳеч нимани англай олмай атрофга аланглар экан, деразадан тушаётган ой шуъласида Маҳиннинг ҳам жонланганини сезди.\n– Мен! Очинг эшикни!\nМуаззам ўрнидан туриб, елкасига тунги халатини ташлади ва чироқни ёқиб эшикка яқин борди.\n– Бемаҳалда нима қилиб юрибсиз?\n– Маҳин! Чиқ, гаплашиб олишимиз керак!\nҚиз бир сўз демай бошини кўрпага буркади.\n– Эртага гаплашиб оласизлар дегандим-ку. Зуфар, илтимос, кетинг!\n– Чиқ! Бўлмаса эшикни бузиб кираман!\n– Нима бало, мастмисиз? – қизнинг овози баланд ва қатъийроқ янгради.\n– Ҳа, мастман! Эшикни очинг, бўлмаса қўпориб ташлайман!\n– Кетмасангиз, одамларни чақираман!\n– Билганингизни қилинг! Сиз билан ишим йўқ, Маҳин чиқсин! Очасанми-йўқми?!\nГапини тугатишга улгурмаган Муаззам ўзини базўр четга олишга улгурди, кетма-кет тепки зарбидан эшик қўпорилиб, бир табақаси ёнбошлаб қолди.\nЗуфар Маҳиннинг кровати тепасига бостириб борди-да, устидаги кўрпани юлқиб, хона бурчагига улоқтирди. Қиз ўрнидан сапчиб турди.\n– Ҳаддингиздан ошманг! Ўзингизни ким деб ўйлаяпсиз?\nНафис каштали кумушранг тунги либос қизнинг келишган қадди-бастига сидирилиб, васвасага солувчи борлиғини кўз-кўз қилар, чироқ ёруғида бели узра тўлғонаётган тим-қора сочлар оппоқ юзига фусункор жозиба бағишлаган, беҳи гули каби рангин яноқларида шуълаланаётган жилванинг на ғазаб ва на-да қувончдан эканлигини англаб бўлмасди.\nЙигитнинг малоҳатидан эсанкираб каловланиши қизни ҳаволантирди.\n– Кетинг, чиқиб кетинг!..\nЙигитнинг нигоҳларидаги норозилик ва ғазаб ўрнини мутеълик ифодаси эгаллади: қизнинг оёғи остига беҳол тиз чўкар экан, бақувват қўллари у томон илтижоли чўзилди.\n– Сенсиз яшай олмайман, илтимос…\n– Ўртамизда ҳеч қандай гап қолмаган! Борини ҳам тарсакингиз билан йўқ қилдингиз, – унинг гапини бўлди Маҳин.\n– Йўқ! Ҳеч қачон!\n– Мени бошқа безовта қилманг, изламанг ҳам! Эркакларнинг ҳаммаси бир гўр экан! Энди фақат унинг хаёли билан яшамоқчиман!\n– Маҳин! Эсингни йиғ, ўйлаб гапир! – деди Муаззам.\nЙигитнинг юзига қон тепди: кўзлари ғазабнок ёниб, узатилган қўллар йиғилди, муштлар тугилди. Тишлари асабий ғижирлаб, жағ мушаклари бежо ўйнади. Ҳамлага шайланаётган йўлбарс каби ўрнидан вазмин қўзғаларкан, бўғиқ овозда деди:\n– Илтимос, гапингни қайтариб ол! Ҳазиллашдим, синамоқчи эдим де!\n– Йўқ! Бу рост!\nЙигит қизнинг елкаларидан маҳкам тутиб, қаттиқ силкилади:\n– Ҳаққинг йўқ, эшитаяпсанми, ҳаққинг йўқ!\nҚизнинг кўзларидан тирқираб ёш сизди.\n– Қўйворинг, оғрияпти!\n– Зуфар! Эсингизни йиғинг! Қўйиб юборинг уни!\n– Ҳазиллашдим де! Айт, ҳазиллашдим де!\nОғриқ жон-жонидан ўтиб кетган қиз ғазабланди.\n– Сенга қараган сайин нафратим ортиб бораяпти!\nҒазаб ва аламдан сархушлиги зиёда бўлган Зуфар уни бағрига тортмоқчи эди, қиз унинг қўлидан чиқмоқчи бўлиб силтанди-да мувозанатини йўқотиб хона бурчагидаги кўзгу синиқлари устига йиқилди. Қиз ҳатто «оҳ» тортишга-да улгура олмади.\nЗуфар яшин тезлигида уни кўтариб олди. Қизнинг кураклари орасига ханжарсифат кўзгу синиғи санчилиб турарди.\n– Йўқ! Йўқ! Йўқ!!!\nТун бағрида йигитнинг дўриллаган, бўғиқ овози нохуш гулдираб кетди. Узун сочлари ҳавода солланаётган қизнинг камон каби эгилган белидан қўли билан тутиб, мафтункор юзига тикилганича турарди.\n– Маҳин!.. Эй, Худойим-ей, нима қилиб қўйдим!?\nУ қизни бағрига босди.\n– Илтимос, Маҳин, кўзингни оч! Илтимос, ўлма, мени ташлаб кетма! Маҳин! Маҳин!..\nЙигит йиғлаб қизнинг лаби, бўйни, кўксидан телбаларча ўпар, юз-кўзи қонга беланган эди.\nМуаззам кўзи тушган даҳшатдан бошини чангаллаганича чинқириб йиғламоққа бошлади.\nМаҳинни даст кўтарганича, қоқиниб-суриниб ҳовли томонга йўл олган Зуфар нигоҳини қонли кўз ёшлари кўксига томаётган қизнинг гулдек жамолидан узмасди.\nЗулматга чулғанган борлиқ сукунатини дов-дарахтларнинг шовуллаб тебранишигина бузиб турар, ҳадсиз юлдузлар залворидан қад ростлай олмаётган осмон қопқаси эса шундоққина қўл етгудек масофада эди.\nЙигит тўлин ой шуъласидан жилваланиб, шамолда баҳри уммон каби тўлқинланаётган майсазор узра тиззалади: кумушранг либоси ҳилпираб, сочлари илондек тўлғониб-чулғонаётган қизни боши узра даст кўтарганича, кўкка қараб нидо қилди.\n– Шумиди ниятинг? Шуни истаганмидинг? Нега жимсан! Нега индамайсан? Қайтариб бер, эшитаяпсанми, қайтариб бер! А-а-а!..\nУнинг наъраси фалакни тутди. Яна ва яна…\nКутилмаганда у қизнинг жасадини майсазорда қолдириб, йиқилиб-суринганича хонага кириб борди. Ёқавайрон, ҳаммаёғи қон, кўзлари телбанамо боқаётган йигитни кўриб Муаззам деворга ёпишганича, қўрқувдан дағ-дағ титраб йиғлай бошлади.\n– Йўқ! Йў-ўқ, илтимос! Керак эмас!.. Йў-ўқ…\nЗуфар хона ўртасида ётган қонли кўзгу синиғини олгач, қўрқувнинг зўридан бақиришга-да ҳоли қолмаган қиз қаро терга тушганича, худди ваража тутгандек қалтирай бошлади.\nҚиз жасадига яқин келган йигит худди совуқ қотаётгандек елкаларини қучиб, ҳўнграб йиғлаганича тиз чўкди. Бир муддат энгашган алфозда тош қотди. Сўнгра шиддат билан қаддини тик тутиб қўлларини кўкка чўзганича ер-у кўкни титратиб шундай аламли нидо қилдики, фалак гумбази чок-чокидан ситилиб кетгандек бўлди. Бир зарб билан кўйлагини пора-пора қилди ва қўлидаги кўзгу синиғини вужудига кетма-кет тортди: аввалига чуқур ботган «тиғ» жароҳати орасидан суяклар оқариб кўринди: ҳаяжон, номаълум қўрқув ва даҳшатдан тўлиб-тошган, қудратини кўз-кўз қилиб ўйнаётган мушаклар учиб-титрай бошлади, кетма-кет тортилаётган «чизиқлардан» зумда қонга беланди.\nУ эса тиззалаган кўйи қизнинг жасадини боши узра даст кўтарди ва кула бошлади.\nКулди: телба дунё устидан аламнок-оғриқли, масхаромуз ва шаккокона…\nКулди: қадри йўқ телба муҳаббатининг, ношуд ва нотавон тақдирнинг устидан…\nГўё унинг қаҳқаҳасидан нафсонияти уйғонгандек олис-олисларда гумбурлаган момақалдироқ, кўп ўтмай самодан даҳшатли садо бўлиб қайтди: у шаккокни излаб топган кезларда ер-кўк титраб, атроф кундузгидек ёришиб кетарди.\nЙигит ҳеч нарсани кўрмас-туймас, телбавор куларди…\nШамол кучайди, кўз очиб бўлмас чанг-тўзон кўтарилиб, борлиқ жунбушга келди: атрофни дов-дарахтларнинг тебраниши, қулаши, бир-бирига урилаётган шох-шаббаларнинг қарсиллаб синишидан пайдо бўлган шовқин тутиб кетганди.\n…Эшик-дераза ромлари парчаланиб, томлар ҳавога кўтарилди, деворлар қулади. Кўп ўтмай шаррос ёмғир қуя бошлади.\nУ кулгани сайин бўрон борлиққа қасд қилар: кўк ва заминни туташтириб юборган ёмғирнинг-да, тобора мавжланиб, шиддатланиб кўпираётган тошқиннинг-да ниҳояси йўқдек эди…\n← Аввалги Аввалги Марҳабо Қўчқорова. Холид Саид ҳаёти ва фаолияти: “Ўтган кунлар” озар тилида\nКейинги → Кейинги: Ўрта Осиё А.С.Пушкин наздида


Чапа?айлар озодликка чи?ди « demo\nАнтонио Поркья »\nЯнги турмуш ?урган оилада фарзанд дунёга келди. Уни катта тантаналар билан кутиб олишди, ?ўлдан келганча тарбиялашга киришишди. Бироз муддат ўтгач бола ?ўллари, оё?лари билан турли ?аракатларни бажариб ота-онани бе?ад хурсанд ?ила бошлади. Фа?ат бир нарса уларни ўйланишга мажбур этарди. Фарзанд барча «?или?лар»ини чап ?ўли ва чап оё?ида бажарарди. Икки «ўна?ай» ота-онадан бунёд бўлган «ўзгача» фарзанд бутун оила аъзоларини таажжубга солди. Ва, ни?оят, гўдакнинг катта бобоси ?ам «чапа?ай» эканлиги эсга тушиб, барчанинг кўнгли тинчиди, бобосига тортибди-да.\nФарзанд аста-секин ул?ая бошлади. У ўзининг бош?алардан кўра фар?ланиб туришини сезмасди, сезса-да, жиддий ?арамасди. Етти ёшга тўлиб мактабга чи??ач, ўзининг батамом «чапа?ай» одам эканлигини фа?млади. Ёнида ўтирадиган партадош ?изнинг устозига ?араб, «Устоз, мана буни ?аранг, ?ўли билан туртавериб, ёзишга хала?ит беряпти,»  дегани унга бир умрлик хотира бўлиб ?олди. Шу кундан бошлаб у партанинг фа?атгина чап тарафида ўтириб, ?еч кимга хала?ит бермай ёзишга одатланди. Синфдошларнинг кўра-била туриб, «Вой, чапа?аймисан?» дея сўрашлари унинг анчагина асабига ўйнарди. ?а?рамонимизни фа?ат бир нарса, синфда унга ўхшаганлар яна иккита эканлиги роса хурсанд ?иларди, уларга ало?ида ?урмат билан ?арарди.\nЮ?оридаги сўзларимиз мо?иятидан англаган бўлсангиз керак, биз бугун орамизда учрайдиган ало?ида “тоифа” одамлар — «чапа?айлар» ?а?ида фикр юритмо?чимиз.\nБугун ер юзида умргузаронлик ?илаётганларнинг тахминан 10 фоизи деярли барча юмушларни чап ?ўли ва чап оё?и, чап елкасида бажаради.\nХўш, «чапа?ай» ўзи кимлар? Одам организми бош миянинг буйру?ига биноан ?аракат ?илади. У ўнг ва чап яримшарлардан ташкил топган бўлиб, ?ар бири маълум вазифани бўйнига олади. Чап яримшар кўриш, сезишни бош?арса, ўнг яримшар ?ис-туй?у ва а?л идрокни назорат ?илади. Аммо ?ўл ва оё?ларнинг бош?арилиши икки яримшарга ?ам тенг та?симланган. Яъни, чап яримшар тананинг ўнг тарафини ?аракатга келтиради. Ўнг яримшар эса тананинг чап ?исмида жойлашган аъзоларга жавобгарлик ?илади. Одамзотда учрайдиган бу ?ол мутла?о нормал ?олат эканлиги фанда исботланган. Шундай ?илиб, ?урматли «ўна?айлар» миянгизнинг чап ?исмини э?тиёт ?илинг, усиз анча ?ийналиб ?оласиз.\nОдатда биз «чапа?айлар» деб чап ?ўлда ов?ат ейдиган, чап ?ўлда ёзадиган ва чап оё?да тўп тепадиганларни тушунамиз. Буни ?арангки, орамизда икки ?ўли ?ам бир-биридан ?олишмайдиган одамлар бор экан. Бундай кишилар ов?атни ?ам бош?а юмушларни ?ам икки ?ўлида баб-баравар бажараверади. Уларни ?ам ?айсидир маънода чапа?айлар, деб аташ мумкин. Тиббий жи?атдан олиб ?араганда, боланинг ту?ма чапа?ай бўлиб ту?илиши ирсиятга бо?ли? ?олатдир. Олимларнинг фикрича, икки-уч авлод олдинги чапа?айлик хусусияти ?айта-?айта такрорланиши мумкин экан. Шунингдек, икки ўна?ай ота-онадан чапа?ай фарзанд ту?илиш э?тимоли 2%, ота ёки она чапа?ай бўлган оилада 20%, икки чапа?ай ота-онадан чапа?ай фарзанд ту?илиши 70% ни ташкил ?илар экан. Шундай экан, оила ?уришдан олдин турмуш ўрто?ингизнинг ?айси ?ўлда ёзишига ?ам эътибор беринг!\n“Чапа?айлар”нинг ўзига хос хислатлари нимада? Агар фарзандингиз чапа?ай эканлигини билиб ?олсангиз, ?еч ?ам ?ай?урманг, зеро баъзи манбаларда кўрсатилишича, дунёдаги маш?ур шахсларнинг 85% ту?ма чапа?ай бўлиб ту?илишган экан. Уларнинг элга таниш шахс бўлишларида чапа?аёна хислатлар ёрдам берганлиги кўп бора исботланган. Ўткир зе?н, тезкор хулосалар, чексиз шижоат – буларнинг барини исталган чапа?айдан топиш мумкин. Агар уни ?андай топишни билсангиз, албатта, яъни улардаги ўша шижоатни юзага чи?ара олсангиз.\nЧапа?айлар озодликка эришишди. ?еч кузатганмисиз, бир одам ўзида йў? хислатни бировда кўрса, беихтиёр “бош?ача” бўлиб кетаверади. Бундай “характер” ?аммамизда мавжуд, буни инкор этаман деб уринманг! Худди шу сабабдан чапа?айларга осон бўлмаган. Бош?аларга ўхшамаган, “эл ?атори” бўлмаган чапа?айлар, дин пешволари, давлат ра?барлари томонидан кескин таъ?иб ?илинган. ?ар бир айтган гаплари диний жи?атдан мутла?о тў?ри деб ?исоблайдиган дин вакиллари чапа?айларни “Шайтоннинг малайи”, “Шайтоний иллатлар со?иби” деб айблашган. Европанинг фахри бўлмиш Наполеон Бонапарт, Леонардо да Винче, Микеланжело ва бош?а бир ?атор буюклар ?ам уларнинг таъ?ибидан осонликча ?утулишмаган бўлса керак. Зеро, улар ?ам тўла?онли чапа?ай эдилар.\nБу ?ол Ислом динида ?ам, бош?а динларда ?ам деярли фар? ?илмаган кўринишда бўлган. Бу ?арашлар ?анчалик тў?ри, ёки нотў?рилигини билмаймизку-я, лекин ту?ма чапа?ай инсонни мажбуран ўзига но?улай ?ўлда ёздириш, ишлатиш, эплолмаса, аёвсиз жазолашни ?еч ?айси жамият о?лай олмайди. Минг афсуски, ?озирги кунда ?ам баъзибир диндорлар худди ўша ?арашларни ол?а суриб, ўз ?ояларини ўтказишда давом этмо?далар. Чапа?айликка ?арши фикр му?аддас китобларимизда кўрсатилган бўлиши мумкин. Буни инкор этиб бўлмайди. Лекин минг афсуски, замон бизни динга ?арши боришга баъзи ?олларда мажбур ?илади. Ўтмишда, дар?а?и?ат, чап ?ўл кишининг барча ёмон амалларни бажарувчи ?ўли ?исобланган. Та?орат ва яна бош?а бир ?атор амаллар фа?атгина чап ?ўлда бажарилиши мажбурий бўлган. Ма?сад, ўнг ?ўлни кун мобайнида ?ар хил микроблардан са?лаш эди. ?аммамизга маълум тарихимизда сув, совун, ювиниш шароитлари ?ар ерда ?ам му?айё бўлмаган. Шу сабаб чап ?ўл русчасига айтганда, “дежурный” ?ўл бўлган. Бугун шукрки, ювиниш, микробга ?арши курашиш ?ийинчилик ту?дирмайди. Демак, чап ?ўлнинг шарафига ёмон фикрларни ё?дириш ва?ти ўтди. Чап ?ўлнинг ўнг ?ўлдан кам жойи йў?!\n“Ў?итувчимиз мажбурлар эди…” Асли чапа?ай, лекин мактабда ў?итувчиларнинг ?истови (баъзи устозларнинг калтаги) билан ўнг ?ўлда ёзишга ўрганганлар орамизда жуда кўп топилади. Бугун улар катта ёшли одамларга айланиб бўлишган. Лекин ?амон чап ?ўли кучлими, ўнг ?ўли кучлими билмай юрибди. Буларнинг ?аммасига ўша замон таълим тизимининг катта хатоси айбдор эканлигини фа?млаган бўлсангиз керак. Яхшики, энди ў?итувчилар севимли ў?увчиларини ўнг ?ўлга ўргатаман деб ўзларини ?ам, бечора болакайни ?ам ?ийнашмайди. Болага ?андай ?улай бўлса, шундай ёзсин. Кўкарса, бир ?ўл билан кўкарсин-да. Ва, ни?оят, чап ?ўл турли таъ?иблардан халос бўлиб, озодликка эришди. Яшасин, озодлик, ?улайлик!\nСпорт чапа?айларни севади. Спорт а?л ва жисмнинг ?аммаслак ?аракатидир. Танангизни ра?ибингиздан кўра яхширо?, а?ллиро? ишлатсангиз, марра сизники. Чапа?айлик эса бу борада сизга берилган катта имкониятдир. Чапа?ай спортчиларнинг юту?и ?а?ида гаплар яна бир ало?ида ма?оланинг мавзуси бўлиб ?ола ?олсин.\nХал?аро инсон ?у?у?ларини ?имоя ?илиш ташкилоти чапа?айлар шарафига 13 август кунини “Бутунжа?он чапа?айлари куни” деб эълон ?илди. Энди чапа?ай дўстингиз, я?ин одамингиз ёки чапа?ай ра?барингизни 13-август кунида юракдан табриклашни унутманг, зеро, бу ?аракат сизга чексиз ?урмат олиб келади. Ишонинг, бу рост!\nThis entry was posted on Вторник, Октябрь 30th, 2007 at 10:46 дп and is filed under Новости.\tYou can follow any responses to this entry through the RSS 2.0 feed. You can leave a response, or trackback from your own site.


Фредерик Старрнинг шарҳлашича, ўрта осиёлик мусулмон олим Абу Райҳон Беруний ўз дарсхона-ҳужрасини тарк этмаган ҳолда Колумбдан бир неча аср аввал Янги Дунёни кашф этган бўлиши мумкин. Бир асрдан ортиқ давр ичида бир қатор олимлар, ташаббускор ва қизиқувчилар “Американи ҳақиқа...\nЎтган ҳафтада Ўзбекистонда қайсидир ҳароми тадбиркор қандайдир ҳароми амалдорнинг рухсати билан ва ҳароми руспараст сиёсат туфайли “Ташкент-1867” номли ароқ чиқаришни бошлади. Бу ароқ генерал Черняев бошчилигидаги 1865 йилги рус босқинидан икки йил ўтиб, Тошкентда чиқарила бошлаг...\nЖиззах мудофаси 1866 йил 30 октябрь.1865 йил рус армияси Тошкент ва унинг атрофидаги Туркистон шаҳарларини қўлга кирита бошлади. Россия империяси Туркистоннинг ичкари қисмига дадил кириб кела бошлайди. 1866 йил 20 май куни “Иржар ёнидаги жанг”да руслар Бухоро қўшинлар...\nЎзбекистон азият чекаётган беш иллат қуйидагилардан иборат: 1. Зўравонлик 2. Жаҳолат 3. Коррупция ва непотизм 4. Маддоҳлиқ ва кўзбўямачилик 5. Жамоатчилик фикридан қўрқиш (ортиқча андиша) 1. Зўравонлик Зўравонлик турлича кўринишда намоён бўлади. Бу бировни калтаклаш, бировни мажб...\nТуркистонда Зироатчилик ва давлат мулки бошқармасининг асосий вазифаси кенгайтириш бўлган. Империядаги ҳукмрон доиралар ва маҳаллий мустамлака маъмурияти “фақат шу йўл билан Туркистондаги давлат ерларининг кам даромадлилигини кўпайтириб, бой ўлкадан катта фойда олиш эвазига рус с...\nТуш каби мозийдан келар бир хитоб:“Кеч ёқтилик!”,“Келинг, келган яхшилик!”…Буни англатолмас ҳеч қайси китоб,Бу фақат Хоразмга махсус бахшилик. “Соғмисиз? Дойимнинг ничик ёғдойи?”“Тангри ёринг қолсин, биз соғмиз, шукр!Дойинг ҳам тандорроқ ...\nМаълумингизким Ўзбекистонда бу йил “Ўзбекистон Республикасининг Президенти сайлови” бўлиб ўтади. Бу сайловда олдиндан “башорат” қилиб ошкора айтиш мумкин-ки, сайловда албатта яна саҳнада ўзлари бўлади. Яъни, жаноби Шавкат Мирзиёев Миромонович 100% овоз олишлари турган гап. Чунки...\nЁзувчи ва Эрк партияси фаоли Ислом Холбой қаламига мансуб “Таназзул” асарининг “Тузоқ” деб номланган биринчи китоби Туркияда “Omca Yayınları” нашрётида ўзбек ва турк тилларида чоп этилди. Китоблар Ўзбек туркчасидан, Туркия туркчасига таржима қилинган. Китобнинг Туркия туркчасига ...\nМиллат таназзулли Амир Темур давлатининг парчаланишидан бошланган. Бирлаштиришга харакатлар бўлди, лекин бугунгача натижа бўлмади. Узоқ тарихимиз давомида миллатни бирлаширишга харакатлар бўлди. Бу йўлга миллатнинг неча-неча мард ўғлонлари ўз ҳаётларини тикдилар. Аммо, Амур Темур...\nДиққат, машҳур, коррупцияга қарши курашчи блогер Отабек Нуриддинов хавф остида. Мўътабар Тожибоева ва Москвада ўтирган Шокир Мусаев яна маҳаллий айрим кимсалардан пул олиб фаол, эркин фикрловчи блогерларни ва арбобларни устидан мағзава ағдаришмоқда. Аёларни зўрлаган деган туҳмат ...


Германияда 18 йиллик Hyundai Getz’нинг хавфсизлиги краш-тест доирасида синаб кўрилди - Daryo\n20:58, 24.06.2021 14147\nГерманиянинг Dekra ташкилоти 18 йил давомида 270 минг километр йўл босган Hyundai Getz’ни краш-тестдан ўтказди. Экспертлар автомобилнинг ишончлилигини текшириб, унинг хавфсизлик тизими, хусусан, эйрбег ва камарлари ишини баҳолади. Соатига 50 километр тезликда ҳаракатланиб, олд томони билан тўқнашган машинанинг натижаси кутилганидан яхши бўлиб чиқди, деб хабар беради Motor.\nТўқнашувдан 17 миллисония ўтиб, хавфсизлик камарининг тортгичлари ишлаб кетган, яна икки миллисониядан кейин эса фронтал эйрбеглар қопқоғи очилган. Натижада барча тизимлар 37,9 миллисония ичида ишга тушган — таққослаш учун инсон кўзи, тахминан, 100 миллисония ичида пирпирайди.\nDekra мутахассислар эски Getz’нинг мустаҳкамлиги ва йиғилишини мақтаган: зарба оқибатида кузовнинг ҳаракатсиз объекти пачақланган бўлса-да, эшиклар ҳеч қандай қийинчиликларсиз очилган, узатмалар тепкилари ва олд устунлар бутунлигича қолган.\nТаъкидлаш керакки, замонавий автомобиллар оғирлиги бўйича салкам 20 йил олдин ишлаб чиқарилган ҳамёнбоп машиналарни сезиларли даражада ортда қолдиради, шу сабабли уларнинг ишончлилигини таққослаш қийин.\nШунга қарамай, хавфсизлик соҳасидаги экспертлар мунтазам эски ва янги автомобиллар ишончлилигини таққослаб келади. Масалан, 2020 йилда Швейцариянинг Динамик синовлар маркази BMW 525 ва 1983 йилги Fiat Uno’ни краш-тестдан ўтказган эди.\n12:43, 07.11.2021 84710\n23:11, 11.11.2021 38594\n06:26 Бугун 5520\n00:11 Бугун 13247\n23:53, 28.11.2021 15377\n23:33, 28.11.2021 15046\n20:20, 27.11.2021 88149\n15:32, 27.11.2021 68905\n08:35, 28.11.2021 50489\n14:50, 28.11.2021 49883


Яқин кунларда Тошкентда янги Stroy Center — уй қурилиши ва жиҳозлаш учун зарур маҳсулотлар гипермаркети иш бошлайди\n09:15 / 21.10.2016\nТошкент шаҳрида яна бир йирик ва замонавий гипермаркет иш бошлайди. У фақатгина уй қурилиши ва жиҳозлаш учун барча маҳсулотларни бир жойдан харид қилиш имкониятини бериши билан бошқалардан фарқланади.\nЭндиликда аҳоли вақт ва пулларини сарфлаб, шаҳардан узоқдаги қурилиш бозорларига боришларига тўғри келмайди.\nStroy Center гипермаркети жами 5 қаватдан иборат, бироқ ертўла (подвал)да ҳам маҳсулотлар сотуви йўлга қўйилган. Харид вақтини қисқартириш ва сотувлар сонини ошириш учун гипермаркетда халқаро тажриба — сигментлаш, ёпиқ савдо комплексларини ташкил этишдан фойдаланилган. Яъни, барча маҳсулотлар гуруҳ ва қаватларга ажратилган. Айнан қуйидагича:\nЕртўла (подвал): Бўёқ маҳсулотлари, металл, пластик қувурлар, мих ва саморезлар, гипсокартон;\n1-қават: Кафел, ювиниш хонаси жиҳозлари, иситиш тизимлари, генераторлар;\n2-қават: Эшиклар, шифт ва деворлар пластик қопламалар, МДФ панеллар, пол қопламалари, қулфлар;\n3-қават: Қандил (люстра)лар ва электротехника;\n4-қават: Гулқоғоз (обой), жалюзи, дераза ойналари, декоратив безак материаллари;\n5-қават: Хўжалик ва оргтехника, ошхона ва мебеллар.\nСавдо мажмуасидаги дўконлар тартиб билан жойлаштирилгани сабаб, бир маҳсулотни турли жойдан излашга тўғри келмайди. Бу эса вақтни тежайди.\nШунингдек, бино ҳудудида иккита лифт, 8 та эскалатор фаолият кўрсатмоқда. Биринчи қаватда банк, бешинчи қаватда эса нонушта, тушлик ва кечки овқат ҳам тайёрланадиган умумий овқатланиш ҳудуди мавжуд.\nМажмуа атрофида фақатгина харидорлар учун автотураргоҳ барпо этилган. Дўкон ходимлари эса алоҳида, йўлнинг бошқа тарафидаги автотураргоҳдан фойдаланишади. Бу билан харидорларга катта қулайлик яратилади.\nБозорлар 18:00да ёпилаётган бир пайтда, гипермаркет дам олиш кунларисиз, соат 23:00гача фаолият кўрсатади. Лойиҳа ташкилотчилари бу имконият харидорлар учун ҳал қилувчи сабаб деб\nМанзил: Юнусобод тумани, Амир Темур ва Янги шаҳар кўчалари кесишган жой;\nМўлжал: МегаПланет савдо мажмуаси;\nИш вақти: Ҳар куни, 09:00дан 23:00гача.\nСавдо мажмуасининг очилиш маросими сабаб, дўконларни ижарага олиш учун чегирма ҳам берилмоқда!\nДўконнинг 1 метр квадратини ойига 75 минг сўмдан ижарага олишингиз мумкин. Бу эса одатий нарҳдан 45 фоиз арзон.\nҲудуди 25дан 80 метр квадратгача бўлган дўконларнинг бари телефон линияси ва юқори тезликли интернетга эга (бу эса терминал ўрнатиш ва ишлатиш учун жуда қулай), ҳар бири кондиционер ва вентиляция тизими билан жиҳозланган.\nБундан ташқари яна бир қулайлик — ертўла (подвал)га юк машинаси кира олади ва лифт билан маҳсулотларни юқори қаватларга ҳам олиб чиқиш мумкин. Бино ҳудудига юк машинасининг кира олиши эса харидорларнинг маҳсулотларини ҳам осонгина олиб чиқиб кетишда ёрдам беради.\nДўконлар тўлиқ қуриб битказилган. Шунчаки келиш ва иш бошлаш қолган.\nСамарқандда пала-партиш қурилишларга чек қўйилади: шаҳарнинг бош режаси концепцияси ишлаб чиқилади\nДунёнинг энг бой одамларидан бири бизнес билан бошқа шуғулланмайди\n00:23 / 06.06.2018